title: With the Beatles

text:
”Don’t Bother Me” oli ensimmäinen Harrisonin kappale, jonka Beatles levytti, ja ensimmäinen hänen tekemänsä sanoitus.Immonen: s. 147. Ringo Starr soittaa kappaleessa arabialaista bongoa, Lennon tamburiinia ja McCartney rytmikapuloita. Rockkappale ”Little Child” kertoo yksinäisestä ja surullisesta pojasta, minkä vuoksi sen on epäilty olleen alun perin Lennonin idea.kansilehti: s. 6. McCartney soittaa kappaleessa pianoa. McCartneyn laulaman ”Till There Was You” -kappaleen on kirjoittanut Meredith Willson. Se on peräisin Broadway-musikaalista "The Music Man", jossa sen esittivät Robert Preston ja Barbara Cook. Beatles esitti kappaletta alkuaikojensa konserteissa useiden vuosien ajan. Starr ei soita kappaleessa rumpuja, vaan bongoja. Lennon ja Harrison puolestaan soittavat akustista kitaraa, ja ainoa sähköinen instrumentti on McCartneyn bassokitara. ”Please Mister Postman” on alun perin tyttöyhtye The Marvelettesin vuonna 1961 levyttämä kappale, joka nousi myös Yhdysvaltain listaykköseksi. Beatles sai idean kappaleen levyttämiseen faneilta, joilla oli tapana kirjoittaa yhtyeelle lähettämiensä kirjeiden taakse postinkantajille osoitettuja pyyntöjä mahdollisimman nopeasta toimituksesta.Immonen: s. 143. Beatles oli kuitenkin esittänyt kappaletta jo uransa alussa The Cavern Clubilla.
B-puolen aloittaa George Harrisonin laulama ”Roll Over Beethoven”, joka ilmestyi alkujaan Chuck Berryn singlenä vuonna 1956 ja tuli myöhemmin rock-klassikoksi. Beatlesin ohjelmistoon ”Roll Over Beethoven” kuului 1950-luvun lopulta vuoteen 1964, ja se oli yhtyeen suosituimpia livenumeroita.kansilehti: s. 8. Aluksi kappaletta lauloi Lennon, mutta vuodesta 1961 alkaen Harrison.Immonen: s. 144. Paul McCartneyn laulamasta ”Hold Me Tight” -kappaleesta Beatles oli tehnyt version jo edellisen "Please Please Me" -albumin äänityksissä, mutta se äänitettiin nyt kokonaan uusiksi. McCartney kertoi myöhemmin sen olevan hieman The Shirelles -vaikutteinen ”työlaulu”, josta hän ei muista paljoakaan. ”You Really Got a Hold on Me” on Smokey Robinsonin kirjoittama kappale, joka oli Smokey Robinson & The Miracles -yhtyeen top 10 -hitti vuodenvaihteessa 1962–1963. Starr laulaa yksinkertaisen neljän soinnun kappaleen ”I Wanna Be Your Man”, joka on enimmäkseen McCartneyn tekemä. Hammond-urkuja taustalla soittaa Lennon.kansilehti: s. 11. Myös The Rolling Stones levytti laulun, ja siitä tuli yhtyeen ensimmäinen top 20 -hitti Britanniassa.Immonen: s. 148–149.


title: With the Beatles

text: Richard Drapkinin kirjoittaman ”Devil in Her Heart” -kappaleen levytti alun perin tyttöyhtye The Donays vuonna 1962, tosin nimellä ”Devil in His Heart”. "With the Beatlesilla" tämän keskitempoisen kappaleen laulaa George Harrison. Kappaleesta ”Not a Second Time” John Lennon kertoi myöhemmin, että se oli hänen yrityksensä ”tehdä jotain”. Paul McCartneyn mukaan tämäkin kappale sai vaikutteita Smokey Robinson and The Miracles -yhtyeeltä. Albumin päättää Janie Bradfordin ja Berry Gordyn kirjoittama ”Money (That’s What I Want)”, jonka julkaisi alkujaan Barrett Strong vuonna 1959. John Lennon lisäsi siihen säkeen ”I want to be free”. Yhtye oli esittänyt kappaletta jo vuonna 1960.


title: With the Beatles

text: Albumin kappaleista suurin osa päätyi Beatlesin konserttien soittolistalle: ”All My Loving”, ”Till There Was You”, ”Please Mister Postman”, ”Roll Over Beethoven”, ”Hold Me Tight”, ”You Really Got a Hold on Me”, ”I Wanna Be Your Man”, ”Devil in Her Heart” ja ”Money (That’s What I Want)”. Niistä soitetuimpia olivat ”Till There Was You”, ”Roll Over Beethoven” ja ”Money (That’s What I Want)”, jotka olivat kuuluneet yhtyeen ohjelmistoon jo varhaisilla kiertueilla. Omista sävellyksistä Beatles esitti eniten kappaletta ”I Wanna Be Your Man”, myös myöhemmillä kiertueilla aina vuoteen 1966.


title: With the Beatles

text: Levyn kannen valokuvan otti lontoolainen muotikuvaaja Robert Freeman 22. elokuuta 1963 Bournemouthissa sijaitsevassa Palace Court Hotelissa. Freeman oli John Lennonin ja tämän silloisen vaimon Cynthia Lennonin ystävä ja naapuri, ja hän oli aiemmin kuvannut muun muassa ensimmäistä Pirelli-kalenteria ja John Coltranea. Beatlesin jäsenet näyttivät Freemanille kuvia, joita Astrid Kirchherr oli ottanut heistä Hampurissa, ja toivoivat samantapaisia.


title: With the Beatles

text: Kansikuvassa Beatlesin jäsenet on kuvattu mustissa poolokauluksissaan mustaa taustaa vasten, toinen puoli kasvoista valaistuna. Freeman ei halunnut kuvassa kaikkien päitä suoraan linjaan, joten Ringo Starr sijoitettiin oikeaan alareunaan, koska hän oli yhtyeen uusin jäsen ja pituudeltaan lyhyin. Kuva sai niin paljon kiitosta, että Freemanista tuli yhtyeen virallinen valokuvaaja vuoden 1964 Amerikan-kiertueen ajaksi. EMI maksoi Freemanille kannen kuvaamisesta 75 puntaa, mikä oli kolme kertaa enemmän kuin yhtiön normaalit palkkiot. Kansikuvasta tuli 1960-luvun jäljitellyimpiä. George Harrisonin mukaan "With the Beatlesin" kansikuva oli ensimmäinen, jossa yhtye pyrki tarkoituksellisesti taiteellisuuteen.


title: With the Beatles

text: Freemanin mukaan kuvia ei otettu käytävällä vaan hotellin ruokasalissa.


title: With the Beatles

text: Levy-yhtiö EMI oli vastentahtoinen käyttämään kannessa mustavalkoista kuvaa, mutta Brian Epstein ja George Martin taivuttelivat yhtiön suostumaan. Samaa Freemanin kuvaa käytettiin myös Yhdysvaltain-version "Meet the Beatlesin" kannessa.


title: With the Beatles

text: Albumin takakannessa on edellisalbumin tapaan yhtyeen tiedottajan, Tony Barrow’n, kirjoittamat esittelytekstit. Niissä hän muun muassa kutsuu yhtyettä nimellä ”The fabulous foursome”, jonka lehdistö omaksui muodossa ”The Fab Four”.


title: With the Beatles

text: Albumilta ei julkaistu Britanniassa lainkaan singleä, mikä oli aikanaan epätyypillistä. Kuitenkin esimerkiksi ”All My Loving” soi paljon radiossa. Lisäksi ”I Want to Hold Your Hand” -kappaletta ei julkaistu ollenkaan albumilla, vaan erillisenä singlenä vain seitsemän päivää "With the Beatlesin" jälkeen. Myöskään Yhdysvalloissa ei ilmestynyt singlenä yhtäkään albumille kuuluvaa kappaletta, mutta silti huhtikuussa 1964 ”All My Loving” nousi sijalle 45 ja ”Roll Over Beethoven” sijalle 68.


title: With the Beatles

text: Joissakin maissa ilmestyi omia singlejä, kuten ”All My Loving”, joka nousi listaykköseksi Australiassa sekä monessa Euroopan maassa, kuten Suomessa. Ranskassa julkaistiin singlet "Till There Was You / P.S. I Love You" sekä "Hold Me Tight / All My Loving", ja Alankomaissa ja Länsi-Saksassa "Money / It Won’t Be Long". ”Roll Over Beethoven” ilmestyi monissa maissa eri kappaleiden B-puolena.


title: With the Beatles

text: "With the Beatlesia" myytiin ennakkoon 300 000 kappaletta, joten albumi ylitti 250 000 kappaleesta myönnettävän hopealevyn rajan jo neljä päivää ennen ilmestymistääm.


title: With the Beatles

text: Parlophone-levymerkki julkaisi "With the Beatlesin" sekä mono- että stereoversiona 22. marraskuuta 1963. Albumi nousi listaykköseksi 7. joulukuuta ja pudotti kärkipaikalta yhtyeen edellisen "Please Please Me" -albumin. Kun se pysyi ykkösenä 21 viikon ajan, Beatles oli albumilistan kärjessä ennätykselliset 51 peräkkäistä viikkoa. Levyä myytiin ensimmäisen viikon aikana yli puoli miljoonaa ja vuoden 1963 loppuun mennessä 930 000 kappaletta. Lopulta syyskuussa 1965 "With the Beatlesista" tuli toinen albumi, jota myytiin Britanniassa yli miljoona kappaletta. Ensimmäinen oli "South Pacific" -elokuvan soundtrack. Albumi pysyi listalla 51 viikkoa. "With the Beatles" kruunasi Beatlesin aseman Britannian selvästi suosituimpana yhtyeenä, sillä aikaisemmin yhdenkään englantilaisen yhtyeen albumia ei ollut myyty miljoonaa kappaletta. Myös Länsi-Saksassa "With the Beatles" nousi listaykköseksi. Ranskassa se nousi viidenneksi. Jossain määrin albumin menestystä himmensi John F. Kennedyn salamurha, joka tehtiin samana päivänä kuin albumi ilmestyi. Albumi palasi Britannian listalle vuonna 2009, ja vuoteen 2017 mennessä sille on kertynyt yhteensä 53 listaviikkoa.


title: With the Beatles

text: Vuonna 1964 albumi julkaistiin monona kelanauhana. Siitä otettiin uusintapainos vuonna 1968, jolloin se julkaistiin sekä monona että stereona. Ensimmäinen C-kasettiversio ilmestyi stereona ennen vuotta 1973, kuten myös 8-raita. Vuonna 1987 ilmestyi uusi C-kasettipainos, nyt pelkästään monona. Ensimmäinen CD-versio julkaistiin monona 26. helmikuuta 1987. Ensimmäinen stereo-CD ilmestyi 9. syyskuuta 2009, jolloin se oli myös osa "The Beatles Stereo Box Set" -boksia. Britanniassa tämä uusintapainos myi kultalevyyn oikeuttavan määrän. Se saavutti listasijoituksia useassa maassa. Yhdysvalloissa albumi oli ilmestynyt ensimmäisen kerran 21. heinäkuuta 1987, ja siitä myönnettiin kultalevy tammikuussa 1997. Kanadassa kultalevy myönnettiin 24. maaliskuuta 1995, Saksassa 1993 ja Australiassa 2009.


title: With the Beatles

text: Brittiläinen New Musical Express -lehdessä todettiin 15. marraskuuta 1963, että "With the Beatles" on esikoisalbumi "Please Please Men" täydellinen vastakohta ja kunnianosoitus yhtyeen lahjakkuudelle. Artikkelissa myös uskottiin, että mikäli Britanniassa on vielä jäljellä Beatles-vihaajia, heidän mielipiteensä muuttuu, kun he kuulevat uuden albumin.


title: With the Beatles

text: Allmusicin Stephen Thomas Erlewinen mielestä "With the Beatles" on parempi albumi kuin "Please Please Me"; se ei ainoastaan rokkaa kovemmin, vaan on myös hienostuneempi. Hän kehuu yhtyeen omien kappaleiden monipuolisuutta ja pitää esimerkiksi kappaletta ”Little Child” yhtenä yhtyeen aliarvostetuimmista alkuaikojen rock-kappaleista. Erlewinen mukaan jo tältä alkuaikojen Beatles-albumilta kuuluu yhtyeen innovatiivinen kehittyminen, joka jatkuisi tulevaisuudessa vieläkin pidemmälle. Hän antaa "With the Beatlesille" täydet viisi tähteä.


title: With the Beatles

text: Pitchfork Median Tom Ewing toteaa, ettei albumi petä Beatles-faneja, vaikkei esimerkiksi sen päätöskappale ”Money (That’s What I Want)” ylläkään aivan "Please Please Men" ”Twist and Shoutin” tasolle eikä albumi ole yhtä yhtenäinen kuin edeltäjänsä. Ewin antaa levyn arvosanaksi 8,8 kymmenestä mahdollisesta.


title: With the Beatles

text: Vuonna 2009 albumia arvioi uuden remasteroidun julkaisun myötä muun muassa "Paste"-lehti. Siinä Mark Kemp totesi, että "With the Beatles" on lähes yhtä vahva kuin debyyttialbumi "Please Please Me". Kempin mielestä kuitenkin albumin heikkous on Paul McCartneyn mieltymys siirappiseen, Tin Pan Alley -tyyliseen poppiin. Sitä edustava ”Till There Was You” on hänen mielestään Beatlesin uran törkeimpiä levytyksiä. "With the Beatlesin" arvosanaksi Kemp antaa 87 pistettä 100:sta mahdollisesta.


title: With the Beatles

text: "With the Beatles" on mukana Robert Dimeryn toimittamassa kirjassa "1001 albumia jotka jokaisen on kuultava edes kerran eläessään" (2006). Siinä levyä käy läpi "Record Collector" -lehden entinen varapäätoimittaja Daryl Easlea, jonka mielestä "With the Beatles" on edelleen hauskan ja tuoreen kuuloinen. George Harrisonin ja John Lennonin taustaharmoniat The Miraclesin ”You Really Got a Hold on Me” -kappaleessa ovat todennäköisesti yhtyeen paras äänilevyllä esittämä kunnianosoitus, ja Lennonin tulkinta kappaleessa ”Money (That’s What I Want)” tarjoaa ”veret seisauttavan kokemuksen”. Lisäksi Easlea pitää ”All My Lovingia” Paul McCartneyn ensimmäisenä klassikkona.


title: With the Beatles

text: Yhdysvaltalainen "Rolling Stone" -musiikkilehti sijoitti "With the Beatlesin" 420:nneksi vuonna 2003 julkaistulla 500 kautta aikojen parasta albumia -listallaan. Vuonna 2012 ilmestyneeltä päivitetyltä versiolta se oli pudotettu pois.1963


With the Beatles


title: With the Beatles

text: MuusikotMuut


title: Francis Wheen

text: Francis James Baird Wheen (s. 22. tammikuuta 1957) on brittiläinen kirjailija ja toimittaja, joka on julkaissut lukuisia kirjoja ja joka toimi The Guardian -lehdessä kolumnistina useita vuosia. Wheenin Karl Marxin elämäkerta on voittanut "Isaac Deutscher" -palkinnon.


title: Richard Overy

text: Richard Overy (s. 1947) on brittiläinen sotahistorioitsija, joka on perehtynyt erityisesti toisen maailmansodan historiaan. Overy valmistui Cambridgen Gonville and Caius Collegesta ja on tämän jälkeen työskennellyt Queens’ Collegessa Cambridgen yliopistossa ja King’s Collegessa Lontoossa. Vuonna 2001 Overylle myönnettiin Samuel Elliot Morison -palkinto työstään sodankäynnin historian parissa.


title: Jersey City

text: Jersey City on kaupunki New Jerseyn osavaltiossa Yhdysvalloissa. Kaupunki sijaitsee Hudsonjoen varrella vastapäätä New Yorkiin kuuluvaa Manhattania. Alankomaalaiset siirtolaiset perustivat siirtokunnan nykyisen kaupungin alueelle vuonna 1630. Vuoden 2010 väestönlaskennan mukaan Jersey Cityn asukasluku oli 247 597.


title: Jersey City

text: Jersey City sijaitsee Hudson- ja Hackensackjoen väliin jäävällä niemimaalla New Jerseyn osavaltion koillisosassa. Hudsonjoen vastarannalla idässä sijaitsee New Yorkiin kuuluva Manhattan ja lännessä New Jerseyhyn kuuluva Newark. Jersey Cityä ja Manhattania yhdistää Holland Tunnel-liikennetunneli ja PATH-metro.


title: Jersey City

text: Ennen eurooppalaisten saapumista nykyisen Jersey Cityn aluetta asuttivat delaware-intiaanit, jotka tunsivat alueen nimellä "Communipaw". Tuolloin Alankomaiden palveluksessa ollut englantilainen tutkimusmatkailija Henry Hudson vieraili alueella vuonna 1609 ja vuonna 1630 alankomaalainen Hollannin Länsi-Intian kauppakomppanialle työskennellyt Michael Pauw osti maata paikallisilta intiaaneilta siirtokunnan perustamista varten. Siirtokunta sai nimen Pavonia Pauwin sukunimen mukaan. Siirtokunta oli intiaanien kanssa käydyn kaupan keskus aina vuoteen 1643, jolloin syttyi sota intiaanien kanssa siirtolaisten surmattua erään heimon jäseniä. Sodan lisäksi siirtokuntaa vaivasivat taudit ja köyhyys. uuden Amstedramin johtaja Petrus Stuyvesant solmi rauhan intiaanien kanssa vuonna 1647, mutta rauha rikkoutui siirtolaisten tapettua intiaaninaisen vuonna 1655 Manhattanilla. Manhattanin intiaanit siirtyivät Hudsonjoen yli mantereelle ja tappoivat tai karkottivat Pavonian siirtolaiset. Viisi vuotta myöhemmin Stuyvesant osti maan uudelleen intiaaneilta. Englantilaiset valtasivat Pavonian alankomaalaisilta vuonna 1664 ja vakiinnuttivat valtansa vuoteen 1674 mennessä. New Jersey sai uuden nimensä Jerseyn saaren mukaan. Nykyinen Jersey City käsitti vielä tuolloin erilliset Bergenin, Paulus Hookin, Harsimuksen, Communipawin ja Coven asutukset.


title: Jersey City

text: yhdysvaltain vapaussodan aikana alueella oli strategista merkitystä amerikkalaisten ja brittien taistellessa New Yorkin ja New Jerseyn alueesta. Briteillä oli varuskunta Paulus Hookissa aina elokuuhun 1779 saakka, jolloin Henry Lee III:n komentamat joukot valtasivat brittien linnakkeen. Britit hallitsivat kuitenkin pientä aluetta lähistöllä vuoteen 1783 saakka, jolloin brittijoukot poistuivat Yhdysvalloista. Paulus Hookista tuli Jersey City vuonna 1820 ja vuonna 1834 sovittiin New Jerseyn ja New Yorkin rajan kulkevan Hudsonjoen keskellä. Jersey City alkoi teollistua ja kasvaa nopeasti. Kaupunkiin liitettiin useita naapuripaikkakuntia vuonna 1869 ja paikallisiin tehtaisiin saapui saksalaisia, puolalaisia, irlantilaisia ja italialaisia muuttajia. Kaupunki oli myös osa Underground Railroad -verkostoa, jonka kautta orjia pakeni etelävaltioista pohjoiseen. Sisällissodan aikana Jersey City oli tärkeä joukkojenkuljetuspiste unionin sotilaille. Vuonna 1910 avattiin rautatietunneli Jersey Cityn ja New Yorkin välille.


title: Jersey City

text: Ensimmäisen maailmansodan aikana saksalaiset sabotöörit räjäyttivät räjähteillä lastattuja junavaunuja Jersey Cityssä 30. heinäkuuta 1916. Räjähdys rikkoi esimerkiksi ikkunoita ja materiaalitappioiden arvoksi arvioitiin tuolloin 22 miljoonaa dollaria. Kaupungin kasvu jatkui sodan jälkeen. Vuonna 1924 pystytettiin tuolloin maailman suurin Colgate Clock -kello, vuonna 1927 avattiin Holland Tunnel -tunneli ja vuonna 1937 avattiin sittemmin purettu Roosevelt Stadium. Jersey Cityn asukasluku oli suurimmillaan vuonna 1950, jolloin kaupungissa asui 299 000 henkilöä. Kaupungin kasvu taittui sittemmin monien sen asukkaiden ja yritysten muuttaessa esikaupunkeihin, joihin alkoi päästä kätevästi uusia moottoriteitä pitkin. Keskikaupunkia alettiin sittemmin uudistamaan osavaltion ja liittovaltion tuella. Liberty State Park avattiin vuonna 1976 ja kaupunki alkoi houkutella korkean vuokratason vaivaamia yritysten toimistoja New Yorkin puolelta.


title: Jersey City

text: Jersey Cityn talouden perinteisiä kulmakiviä ovat olleet liikenne ja jakelu. Sittemmin kaupunki on panostanut etenkin finanssi- ja kiinteistöalalle. Myös teollisella tuotannolla on suuri merkitys. Paikallisiin teollisuuden aloihin kuuluvat esimerkiksi kemikaali-, elektroniikka-, kosmetiikka-, lääke- ja autoteollisuus.


title: Jersey City

text: Kotitalouksien keskimääräiset vuosittaiset ansiot Jersey Cityssä aikavälillä 2012–2016 olivat 60 703 USD ja henkilöä kohden 34 887 USD. 19,4 % väestöstä eli köyhyysrajan alapuolella.


title: Jersey City

text: Wilmingtonin asukasluku oli vuoden 2010 väestönlaskennan mukaan 247 597 ja vuoden 2017 arvion mukaan 270 753. Kaupungin asukkaista 35,3 % oli taustaltaan valkoisia, 24,8 % afroamerikkalaisia, 28,1 % latinoja mistä tahansa rodusta ja 25 % aasialaisia. 52,6 % kaupungin asukkaista puhui kotonaan jotakin muuta kieltä, kuin englantia ja 41,1 % kaupungin asukkaista oli syntynyt ulkomailla.


title: Jersey City

text: Jersey Cityssä sijaitsevia oppilaitoksia ovat esimerkiksi Jersey City State College (1927) ja St. Peter’s College (1872).


title: Vuoden 1929 pörssiromahdus

text: Wall Streetin vuoden 1929 pörssiromahdus, jota kutsutaan myös suureksi romahdukseksi ( tai "Crash of ’29"), oli New Yorkin pörssin kurssien romahdus, joka alkoi 24. lokakuuta 1929 (”musta torstai”) ja jatkui voimakkaana aina 29. lokakuuta asti (”musta tiistai”). Pörssiromahdus oli näkyvin merkki maailmanlaajuisen laman alkamisesta. Kurssien toipuminen romahdusta edeltäneelle tasolle kesti 25 vuotta.


title: Vuoden 1929 pörssiromahdus

text: 24. lokakuuta suurin paniikkimyynti tapahtui aamupäivän tunteina. Useat johtavat Wall Streetin pankkiirit kokoontuivat tilanteen johdosta kello 13. He päättivät siirtyä ostamaan osakkeita, mikä rauhoittikin tilannetta ja kurssit toipuivat iltapäivällä. Vaihto oli silloin ennätykselliset 12,9 miljoonaa osaketta.


title: Vuoden 1929 pörssiromahdus

text: Viikonlopun aikana tapahtumaa dramatisoitiin sanomalehdissä ympäri Yhdysvaltoja. Toisin kuin edellisenä torstaina, kurssit eivät toipuneet ja Dow Jones Industrial Average -indeksi päättyi 13 prosenttia alemmalle tasolle. Vaihto oli 9,25 miljoonaa osaketta.


title: Vuoden 1929 pörssiromahdus

text: Tiistaina DJIA laski edelleen 12 prosenttia vaihdon ollessa uusi ennätys 16,4 miljoonaa osaketta.


title: Luonnollinen teologia

text: Luonnollinen teologia tarkoittaa pyrkimystä löytää todisteita jumalan olemassaololle luonnon havainnoinnin ja järjen käytön avulla. Luonnollinen teologia (tai luonnollinen uskonto) eroaa sekä niin sanottuun ilmestykseen perustuvasta teologiasta, joka perustuu pyhiin kirjoituksiin ja erilaisiin uskonnollisiin kokemuksiin.


title: Luonnollinen teologia

text: Tuomas Akvinolainen on tunnetuin luonnolliselle teologialle tyypillisen lähestymistavan kannattaja. Myöhemmin kehittynyt, erityisesti valistusajalla suosittu, luonnollisen teologian muoto deismi hylkäsi pyhät kirjoitukset ja profetiat täysin.


title: Luonnollinen teologia

text: William Paley esitti tunnetun muotoilun Jumalan olemassaolon teleologisesta argumentista. Hän kirjoitti teoksen "Natural Theology, or Evidences of the Existence and Attributes of the Deity collected from the Appearances of Nature" (1802), jossa hän esitti vertauksen kellontekijästä, josta hän on kaikkein tunnetuin. Paleyn käyttämiä perusteluja vastaan suunnattua arvostelua löytyy David Humen kuoleman jälkeen julkaistusta teoksesta "Keskusteluja luonnollisesta uskonnosta". Humen mukaan luonnollinen teologia on pelkkää spekulaatiota ja jos kristilliseen teologiaan on yleensä uskomista, se on uskottava sokealla uskolla.


title: Olli Mustonen

text: Olli Mustonen (s. 7. kesäkuuta 1967 Helsingin mlk) on suomalainen pianisti, kapellimestari ja säveltäjä.


title: Olli Mustonen

text: Olli Mustonen aloitti cembalonsoiton jo viisivuotiaana ja pianonsoiton seitsenvuotiaana ja sai tuolloin opettajakseen Ralf Gothónin. Hän opiskeli pianonsoittoa paitsi Gothónin myös Eero Heinosen johdolla (alkaen 1977) sekä säveltämistä Einojuhani Rautavaaran johdolla (alkaen 1976).


title: Olli Mustonen

text: Mustonen herätti suurta huomiota jo 12-vuotiaana lahjakkuutena opiskellessaan Helsingin Suomalaisessa Yhteiskoulussa. Vuonna 1982 hän sijoittui Maj Lind -pianokilpailussa jaetulle toiselle sijalle. Kaksi vuotta myöhemmin hän menestyi Genevessä EBU:n nuorten solistien kilpailussa.


title: Olli Mustonen

text: Vuonna 1986 hän suoritti Lontoon-debyyttinsä ja esitti Maurice Ravelin G-duuri-pianokonserton. Kriitikko Michael Kennedy arvioi, että konsertto "sai loistoa ja tuoreutta hänen sekoittaessaan toisiinsa vastustamattomalla tavalla briljanssin, runouden ja mahtailun". Mustonen alkoi esiintyä kansainvälisillä estradeilla Yhdysvalloissa, Euroopassa ja Aasiassa niin orkesterisolistina, kamarimuusikkona kuin soolopianistinakin. Kun kriitikko Seppo Heikinheimo arvosteli Mustosen soittoa jyrkin sanakääntein, Mustonen boikotoi Helsinkiä eikä esiintynyt kaupungissa vuosina 1990–1996.


title: Olli Mustonen

text: Mustosen laajaan diskografiaan sisältyy useita Beethoven- ja Šostakovitš-levytyksiä, ja hän on kantaesittänyt muun muassa ystävänsä Rodion Štšedrinin viidennen pianokonserton (1999). Pianistiesikuvikseen Mustonen on maininnut sellaisia taiteilijoita kuin Josef Lhévinnen, Sergei Rahmaninovin, Joseph Hoffmanin, Arthur Rubinsteinin ja Vladimir Horowitzin.


title: Olli Mustonen

text: Mustonen esiintyy myös kapellimestarina. Hän debytoi Lahden kaupunginorkesterin konsertissa vuonna 1991 ja esiintyi samalla Beethovenin 1. pianokonserton solistina. Hän on tehnyt useita levytyksiä myös kapellimestarina.


title: Olli Mustonen

text: Mustonen toimi Turun musiikkijuhlien taiteellisena johtajana kaksi vuotta (1990–1992). Hän perusti Helsingin Festivaaliorkesterin ja on toiminut paitsi sen kapellimestarina myös taiteellisena johtajana (alkaen 2001) sekä Tapiola Sinfoniettan toisena vakinaisena kapellimestarina.


title: Olli Mustonen

text: Mustosen oma sävellystuotanto on laaja. Teosluetteloon kuuluu piano- ja kamarimusiikkia sekä orkesteriteoksia, muun muassa vokaalisinfonia "Tuuri" (2012).


title: Olli Mustonen

text: Mustosen vienankarjalaiseen satuun perustuva musiikkisatu "Kolme puuta, kolme poikaa" sai kantaesityksensä Kuhmon kamarimusiikkijuhlassa heinäkuussa 2009; Mustonen soitti pianoa, ja sadun kertoi Lasse Pöysti. Sadussa on kehityspsykologinen juonne, joka viittaa poikien siirtymiseen lapsuudesta aikuisuuteen.


title: Olli Mustonen

text: Mustosen isä on tilastotieteilijä Seppo Mustonen ja sisar cembalisti Elina Mustonen. Mustosen ensimmäinen puoliso oli pianotaiteilija Raija Kerppo ja toinen puoliso on oboisti Sole Mustonen.


title: St. Urho's Pub

text: St. Urho's Pub on Helsingin Ostrobotnialla (Museokatu 10) sijaitseva olutravintola, joka oli aiemmin Urho Kekkosen kantapaikka ja jonka mukaan ravintola on sittemmin nimetty. Pub avattiin 7. toukokuuta 1975. Avajaisiin osallistui myös presidentti Urho Kekkonen. St. Urho's Pub on tullut tunnetuksi etenkin taidemusiikkiväen suosimana ravintolana.


title: St. Urho's Pub

text: St. Urho's Pub valittiin vuoden 2006 Olutravintolaksi.


title: Ostrobotnia

text: Ostrobotnia (tuttavallisemmin "Botta") on Helsingin yliopiston pohjalaisten osakuntien (Vasa nation, Etelä-Pohjalainen Osakunta sekä Pohjois-Pohjalainen Osakunta) hallinnoima rakennus Helsingin Etu-Töölössä Kansallismuseon tuntumassa. Talon katuosoite on Museokatu 10 tai Töölönkatu 3. Rakennuksessa on osakuntien lisäksi näiden omistama ravintolarypäs johon kuuluvat vuodesta 1985 lähtien ravintola Manala, St. Urho's Pub ja erityinen juhlakerros, mutta talossa on ollut myös muuta ravintolatoimintaa aina sen valmistumisesta vuodesta 1912 lähtien. Talon on piirtänyt arkkitehti W. G. Palmqvist.


title: Ostrobotnia

text: Ajatus omasta talosta heräsi pohjalaisten ylioppilaiden keskuudessa 1842, jolloin pidetyssä kokouksessa toimi sihteerinä Zacharias Topelius. Suunnitelmat kuitenkin raukesivat. Seuraava yritys tapahtui 1903. Talolle todettiin olevan tarvetta, koska pohjalaisilla opiskelijoilla oli Helsingissä hyvin vähän tuttuja perheitä, ja he tunsivat olonsa kodittomiksi.


title: Ostrobotnia

text: Sopiva tontti löytyi Kansallismuseon vierestä, ja syyskuussa 1908 Helsingin kaupunki myi silloin vielä kovin syrjäisen tontin pohjalaisille osakunnille. Julistettiin arkkitehtikilpailu, jonka kaikkien palkittujen ehdotusten takaa löytyi W. G. Palmqvist. Ostrobotnia vihittiin juhlavin menoin 9. marraskuuta 1912.


title: Ostrobotnia

text: Ostrobotnian toisen kerroksen kassahuoneessa pidettiin 27. lokakuuta 1914 kokous, josta sai alkunsa Suomen itsenäistymiseen tähdännyt Jääkäriliike. Kassahuone, jossa liikkeen ensimmäiset kokoukset järjestettiin, kunnostettiin ja uudelleennimettiin Jääkärisaliksi, ja vihittiin uudelleen helmikuussa 1941.


title: Ostrobotnia

text: Vuosina 1928 – 1963 Ostrobotnialla toimi "Pohjalainen ylioppilaskoti", opiskelija-asuntola osakuntalaisille.


title: Ostrobotnia

text: Presidentti Urho Kekkonen piti talossa 4. helmikuuta 1967 melkoisesti huomiota herättäneen puheen, jossa hän muun muassa ilmoitti pitävänsä tärkeänä, että myös kansandemokraateilla oli oltava periaatteellinen oikeus olla mukana maan hallituksessa vaikuttamassa valtakunnan asioiden kulkuun. Puhe tuli tunnetuksi "Ostrobotnian puheena".


title: Ostrobotnia

text: Talon toisen kerroksen Snellman-kabinetissa syttyi 29. marraskuuta 2008 tulipalo, joka tuhosi kabinetin täysin ja sen mukana alkuperäiset Fredric Westinin maalaaman Frans Mikael Franzénin muotokuvan sekä Oskar Nylanderin maalaaman J. V. Snellmanin muotokuvan eli niin sanotun "Sinisen Snellmanin". Tulipalo vaurioitti erityisesti myös viereistä Runeberg-kabinettia, mutta koko rakennuksen toinen kerros, nk. juhlakerros ja siellä sijaitseva irtaimisto maalauksineen kärsivät mittavia savuvahinkoja. Savuvahingoista kärsivät myös rakennuksen ylemmät kerrokset.


title: Ostrobotnia

text:
Pohjalaiset osakunnat eivät suoraan omista Ostrobotnia-taloa, vaan osakuntatalo on säätiöity. "Pohjalaisten Talosäätiö Ostrobotnia" aloitti toimintansa vuoden 1943 alusta.
Jokainen pohjalainen osakunta nimittää säätiön kuusihenkiseen hallitukseen kaksi edustajaa, ja lisäksi säätiöllä on vuodesta 1964 lähtien ollut 30-jäseninen hallintoneuvosto (vuoteen 2016 asti nimikkeellä edustajisto), jonka jäsenet pohjalaiset osakunnat nimittävät kolmeksi vuodeksi kerrallaan. Alun perin Ostrobotnia-talo oli kiinteistöosakeyhtiö, jonka omistivat pohjalaiset osakunnat ja lukuisat yksityishenkilöt, mutta vuonna 1928 Pohjalainen Valtuuskunta kuitenkin lunasti lähes kaikki osakkeet itselleen, lukuun ottamatta muutamia yksittäisiä osakkeita, jotka myöhemmin saatiin valtuuskunnan haltuun lahjoituksina.


title: Ostrobotnia

text: Pohjalaisten osakuntien omat toimintatilat ovat sijainneet talon historian aikana kaikissa kerroksissa ensimmäistä katutason kerrosta lukuun ottamatta. Vuoden 2007 alusta alkaen osakunnat sijaitsevat jälleen rakennuksen ylimmässä, viidennessä kerroksessa. Lisäksi osakuntien ja talosäätiön käytössä on kellarikerrossa sijaitsevat kerhotila Möykkä sekä sauna.


title: Yves Vanderhaeghe

text: Yves Vanderhaeghe (s. 30. tammikuuta 1970 Roeselare) on belgialainen jalkapallovalmentaja ja entinen pelaaja. Hänen pelipaikkansa oli keskikentällä puolustavassa roolissa. Marraskuusta 2018 lähtien hän on toiminut KV Kortrijkin päävalmentajana.


title: Yves Vanderhaeghe

text: Vanderhaeghe aloitti ammattilaisuransa jo 16-vuotiaana vuonna 1986 Cercle Bruggessa, jonne hän siirtyi lainasopimuksella kasvattajaseurastaan FC Roeselaresta. Hän kuitenkin palasi pian takaisin Roeselareen, jossa vietti neljä kautta ennen siirtoa R.E. Mouscroniin. Mouscronin jälkeen Vanderhaeghe pelasi neljä kautta SC Eendracht Aalstissa, jossa teki läpimurtonsa.


title: Yves Vanderhaeghe

text: Vanderhaeghe palasi Aalstista Mouscroniin vuonna 1998 ja oli mukana joukkueen menestyksekkäässä ryhmässä, joka sijoittui Belgian liigassa neljänneksi kaudella 1999/2000. Menestyskauden jälkeen 30-vuotias Vanderhaeghe siirtyi suurseura RSC Anderlechtiin, jossa voitti debyyttikaudellaan Belgian mestaruuden. Kokeneen pelimiehen Anderlecht-uraa varjostivat loukkaantumiset, joiden myötä hän putosi vaihtopenkille. Kaikkiaan Vanderhaeghe edusti Anderlechtia kuusi vuotta ja pelasi seuran paidassa 150 ottelua. Hän lopetti pitkän pelaajauransa kasvattajaseurassaan KSV Roeselaressa vuonna 2008.


title: Yves Vanderhaeghe

text: Belgian maajoukkueessa Vanderhaeghe debytoi 29-vuotiaana 30. toukokuuta 1999 Perua vastaan Japanissa pelatussa ystävyysottelussa. Hän pelasi yhteensä 48 maaottelua ja edusti Belgiaa EM-kisoissa 2000 sekä MM-kisoissa 2002.Vanderhaeghe aloitti valmennusuransa KV Kortrijkissa kesällä 2008, kun hänestä tuli Hein Vanhaezebrouckin apuvalmentaja. Joukkue oli juuri noussut Belgian pääsarjaan. Vanderhaeghe toimi Kortrijkin apuvalmentajana kaikkiaan kuuden vuoden ajan sekä Vanhaezebrouckin että Georges Leekensin alaisuudessa. Kaudella 2011/12 Vanhaezebrouck ja Vanderhaeghe luotsasivat Kortrijkin historialliseen Belgian Cupin mestaruuteen. Vanhaezebrouckin siirryttyä Kortrijkista KAA Gentin päävalmentajaksi kesällä 2014 Vanderhaeghe nousi apuvalmentajan paikalta Kortrijkin päävalmentajaksi. Kortrijk sijoittui Vanderhaeghen alaisuudessa liigassa viidenneksi, mutta jäi kauden päättäneessä ylemmässä jatkosarjassa lopulta kuudenneksi ja ulos Eurooppa-liigasta. Kauden jälkeen hän siirtyi KV Oostenden päävalmentajaksi.


title: Yves Vanderhaeghe

text: Debyyttikausi Oostendessa oli menestyksekäs ja seura sijoittui Belgian liigan runkosarjassa neljänneksi. Jälleen ylempi jatkosarja oli Vanderhaeghen joukkueelle vaikea ja viidenneksi jäänyt Oostende ei selvinnyt europeleihin. Kaudella 2016/17 Oostende onnistui jatkosarjassa parantamaan pykälällä runkosarjan viidettä sijaa ja joukkue selvisi Eurooppa-liigan karsintoihin. Tie europeleissä katkesi kuitenkin Olympique de Marseillea vastaan yhteismaalein 4–2. Kausi 2017/18 lähti muutenkin liikkeelle alavireisesti ja Oostende vajosi Belgian liigan häntäpäähän. Syyskuun puolivälissä 2017 seura erotti Vanderhaeghen tehtävästään.


title: Yves Vanderhaeghe

text: Pian Oostende-potkujensa jälkeen Vanderhaeghe allekirjoitti vuoteen 2019 ulottuvan sopimuksen KAA Gentin kanssa. Vanderhaeghe nosti Gentin kauden 2017/18 aikana jumbosijalta Belgian liigan runkosarjassa neljänneksi ja joukkue säilytti paikkansa myös ylemmässä loppusarjassa selviytyen näin Eurooppa-liigan karsintoihin. Vanderhaeghe sai potkut seurasta lokakuussa 2018, kun KRC Genk oli murskannut liigassa seitsemäntenä olleen Gentin maalein 1-5.


title: Yves Vanderhaeghe

text: Marraskuun puolivälissä 2018 Vanderhaeghesta tuli KV Kortrijkin päävalmentaja.


title: Suomen valtionhoitaja

text: Valtionhoitaja () oli Suomen väliaikainen valtionpäämies vuosina 1918–1919. Sisällissodan päätyttyä toukokuussa 1918 hallituksen joukkojen eli valkoisten voittoon, valtiosta kaavailtiin kuningaskuntaa. Valtionhoitajan valitsi tynkäeduskunta suorittamallaan vaalilla hoitamaan hallitsijan tehtäviä siihen saakka, kunnes maahan saataisiin kuningas.


title: Suomen valtionhoitaja

text: Ensimmäiseksi valtionhoitajaksi eduskunta valitsi senaatin puheenjohtajana toimineen, saksalaissuuntausta ja kuningaskuntaa kannattaneen P. E. Svinhufvudin. Hänen johdollaan Suomeen yritettiin syksyllä 1918 saada saksalaissyntyinen kuningas ja valinta kohdistui lopulta Hessenin prinssi Friedrich Karliin. Alustavasta suostumuksestaan huolimatta prinssi joutui kuitenkin lopulta kieltäytymään Suomen kruunusta Saksan keisarikunnan luhistuttua ensimmäisessä maailmansodassa. Tämä johti samalla käytännössä koko kuningaskuntahankkeen kaatumiseen. Länsivallat vaativat Suomen saksalaismielisen johdon vaihtoa. Joulukuussa 1918 Svinhufvud erosi valtionhoitajan tehtävästä ja eduskunta valitsi hänen seuraajakseen Gustaf Mannerheimin, jonka johdolla maahan alettiin valmistella tasavaltaista valtiomuotoa.


title: Suomen valtionhoitaja

text: Suomen valtiomuodon vahvistuttua lopullisesti tasavallaksi maan viralliseksi valtiopäämieheksi asetettiin tasavallan presidentti. Valtionhoitaja Gustaf Mannerheim oli ehdolla presidentiksi eduskunnan suorittamassa ensimmäisessä presidentinvaalissa kesällä 1919, mutta hän hävisi selvästi vastaehdokkaalleen Kaarlo Juho Ståhlbergille.


title: Suomen valtionhoitaja

text: Kumpikin Suomen valtionhoitajista toimi myöhemmin myös tasavallan presidenttinä. Ensimmäinen valtionhoitaja P. E. Svinhufvud oli presidenttinä vuosina 1931–1937 ja Gustaf Mannerheim vuosina 1944–1946.


title: Stefan Postma

text: Stefan Postma (s. 6. lokakuuta 1976, Utrecht, Alankomaat) on alankomaalainen jalkapallomaalivahti, joka edustaa Eredivisiessä pelaavaa De Graafschapia.


title: Stefan Postma

text: Ammattilaisuransa kotikaupungin FC Utrechtissa vuonna 1995 aloittanut Postma on edustanut myös toista Eredivisie-seuraa De Graafschapia ja Englannin Valioliigaseura Aston Villaa. Selkeä ykkösmaalivahti hän on ollut vain De Graafschapissa, jossa hän pelasi kahden kauden aikana lähes kaikki ottelut. Postma pelasi pitkään Englannissa Aston Villan ohella myös Wolverhampton Wanderersissa, muttei onnistunut vakiinnuttamaan paikkaansa ykkösmaalivahtina.


title: Stefan Postma

text: Vuonna 2006 Postma sai runsaasti epätoivottua julkisuutta kun hänen entinen tyttöystävänsä julkaisi yksityisen seksivideon. Videolla silminnähtävästi kiihottunut Postma antautuu tyttöystävänsä strapon-vyötärödildolle. 2006 Postma palasi takaisin kotimaahansa ja siirtyi ADO Den Haagin joukkueeseen, muttei pystynyt vakiinnuttamaan paikkaansa ykkösveskarina. Kesällä 2008 Postma siirtyi De Graafschapiin, jossa hän joutuu kilpailemaan peliajasta Nicolas Cinallin ja Erik Heijblokin kanssa.


title: Schola Cantorum Basiliensis

text: Schola Cantorum Basiliensis on Baselin musiikkiakatemian osa, joka on keskittynyt järjestämään varhaisen musiikin workshoppeja, konsertteja ja symposiumeja kansainvälisen opinto-ohjelman puitteissa. Schola Cantorum Basiliensisin perusti vuonna 1933 Sveitsiläinen kapellimestari Paul Sacher.


title: Schola Cantorum Basiliensis

text: Koulu on jaettu kahteen osaa: toinen tarjoaa tutkintoon päätymättömiä kursseja ja on avoin yleisölle. Tällä osastolla opiskelee noin 500 opiskelijaa. Tutkintoon tähtäävässä ohjelmassa on yli 200 eri puolista maailmaa tullutta opiskelijaa, jotka suorittavat koulussa tutkinnon 4 - 5 vuodessa. Opiskelijat ovat ammattimuusikoita, jotka saavat koulussa varhaisesta musiikista tohtorintutkintoa vastaavat tiedot.


title: Schola Cantorum Basiliensis

text: Koulun entisiä opiskelijoita ovat olleet muun muassa hollantilainen cembalisti Gustav Leonhardt ja kontratenori Andreas Scholl.


title: Juhani Kumpulainen

text: Pentti Juhani ”Jussi” Kumpulainen (31. heinäkuuta 1925 Viipuri – 12. marraskuuta 1991 Helsinki) oli suomalainen näyttelijä ja ohjaaja. Hän teki kaikkiaan 85 elokuvaroolia vuosina 1950–1991. Kumpulaisella oli myös virka Yleisradion hallinnollisissa ja järjestelytehtävissä sekä Tesvision järjestelypäällikkönä.


title: Juhani Kumpulainen

text: Juhani Kumpulaisen ensimmäinen elokuvaroolin oli vuonna 1950 elokuvassa "Maija löytää sävelen". Kumpulainen tuli tunnetuksi 1950-luvulla Pekka ja Pätkä -elokuvista, joissa hän esitti sivurooleja. Hän näytteli aikoinaan myös Ylioppilasteatterissa. 1950–1960-luvuilla Kumpulainen esiintyi useissa sotilasfarsseissa.


title: Juhani Kumpulainen

text: Kumpulainen oli 1950–luvun käytetyimpiä sivuroolien esittäjiä: Hän teki silloin runsaat 45 elokuvaroolia. Seuraavalla vuosikymmenellä Kumpulainen ohjasi parikymmentä tv-näytelmää kuten Maiju Lassilan kansankuvaukset "Kun lesket lempivät" (1961), "Kun ruusut kukkivat" (1962) ja "Purasen häät" (1965).


title: Juhani Kumpulainen

text: Parhaiten Juhani Kumpulainen muistetaan Spede Pasasen ja Ere Kokkosen pitkäaikaisena luottonäyttelijänä. Kumpulainen esiintyi Pasasen ja Kokkosen elokuvissa 1960-luvulta kuolemaansa saakka. Uuno Turhapuro -elokuvissa hän esitti muiden muassa autokorjaamon johtajaa sekä Uunon rehevää naapuria Kotkala-Hammaslärvästä. Kumpulainen esiintyi myös elokuvissa "Täällä Pohjantähden alla" sekä "Akseli ja Elina", joissa hän näytteli sahanomistaja Mellolaa.


title: Juhani Kumpulainen

text: Juhani Kumpulainen eli avioliitossa näyttelijä-ohjaaja Mirjam Himbergin kanssa.


title: Juhani Kumpulainen

text: Vuonna 1961 Kumpulainen näytteli Esko Töyrin ohjaamassa liikalihavuutta käsittelevässä fiktiivisessä opetuselokuvassa "Paksu juttu". Elokuvassa varoiteltiin, että 70 ikävuoden saavuttaa vain yksi liikalihava suhteessa kolmeen normaalipainoiseen. Itsekin liikalihavuudesta kärsinyt Kumpulainen kuoli 66 vuoden iässä 12. marraskuuta 1991. Hänet on haudattu Hietaniemen hautausmaan uurnalehtoon.


title: Harmonia Mundi

text: Harmonia Mundi on ranskalainen taidemusiikkiin erikoistunut levy-yhtiö. Yhtiöön kuuluu myös 50 levykauppaa Ranskan ja Espanjan alueella. Tunnetuimpia levymerkille levyttäviä artisteja ovat Alfred Deller, Philippe Herreweghe ja Andreas Scholl. Harmonia Mundi on voittanut viisi "Gramophone"-palkintoa, mukaan lukien vuonna 2003 vuoden levymerkki -palkinnon.


title: Mittelspitz

text: Mittelspitz on saksalainen koirarotu, yksi viidestä saksanpystykorvarodusta.


title: Mittelspitz

text: Mittelspitzin säkäkorkeus vaihtelee 30–38 senttimetrin välillä. Rotuihanne on 34 sentin korkeus, josta hyväksytään neljän sentin poikkeama molempiin suuntiin. Rungon pituus on sama kuin säkäkorkeus. Rodun tunnusomaisia piirteitä ovat tuuhea, säänkestävä, pitkä turkki, pienet pystyt korvat, tuuhea häntä selän päälle kiertyneenä. Sen pää on niin sanotusti kettumainen. Värityksistä sallitaan lähes kaikki. Koiranäyttelyissä rotu arvostellaan väreittäin kolmessa ryhmässä: mustat ja ruskeat, valkoiset, sekä muunväriset.


title: Mittelspitz

text: Tämä koirarotu on valpas, seurallinen, älykäs, uskollinen ja todella miellyttämisenhaluinen. Mittelspitz on uskollinen seura- ja vahtikoira, joka kiintyy hyvin voimakkaasti omistajaansa. Mittelspitz on vieraita kohtaan hieman epäluuloinen, mutta arkuutta tai aggressiivisuutta ei hyväksytä. Mittelspitz soveltuu erinomaisesti vahtikoiraksi.


title: Mittelspitz

text: Mittelspitz on älykäs, aktiivinen ja miellyttämisenhaluinen koira. Suomessa on useita tottelevaisuusvalion arvon saavuttanutta mittelspitziä ja yksi agilityvalio. Muualla maailmassa mittelit ovat menestyneet muun muassa koiratanssissa.


title: Mittelspitz

text: Mittelspitz on luonnostaan haukkuherkkä. Rotu on aktiivinen ja tarvitsee suhteellisen paljon aktivointia, vaikka ei kuitenkaan välttämättä joka päivä. Se pitää myös siitä, että saa käpertyä omistajansa viereen lepäämään. Mittelspitzit tapaavat tulla hyvin toimeen lasten kanssa.


title: Mittelspitz

text: Alkuperäiseltä käyttötarkoitukseltaan mittelspitz on niin sanotuista suopystykorvista polveutuva vahtikoira, ja vielä 1800-luvun lopulla niitä saattoi nähdä hyvin yleisesti kaikkialla Saksassa tekemässä työtä, esimerkiksi ajurien vaunuvahteina. Maatiaiskoiran maine kävi kuitenkin mittelspitzin kohtaloksi, eikä sitä hyväksytty ensimmäisellä anomuksella roduksi. Rotu virallistui vasta vuonna 1969, jolloin se hyväksyttiin saksanpystykorvien viralliseen eri kokoisten muunnosten rotukirjoon. Pienemmät rodut pomeranian ja kleinspitz ja isompi keeshond olivat vuosien mittaan saavuttaneet laajempaa suosiota, mittelspitz sen sijaan harvinaistunut. Pikaisen elvytyksen jälkeen se on alkanut saavuttaa suurempaa suosiota.


title: Mittelspitz

text: Ensimmäinen Suomeen vuonna 1989 tuotu Mittelspitz oli väriltään valkoinen. Ensimmäinen pentue Suomessa kasvatettiin vuonna 1993. Ensimmäinen oranssi koira tuotiin Suomeen vuonna 1995 ja ensimmäinen kyseisen värin pentue syntyi vuonna 1996.


title: Visa Mäkinen

text: Visa Mäkinen (s. 28. maaliskuuta 1945 Pori) on suomalainen elokuvaohjaaja ja -tuottaja. Hänen tunnetuimpia elokuviaan ovat muun muassa "Agentti 000 ja kuoleman kurvit" (1983) ja "Pirtua, pirtua" (1991).


title: Visa Mäkinen

text: Mäkinen on maininnut useissa yhteyksissä elokuvaohjaaja-esikuvakseen Spede Pasasen, jonka faniklubiakin hän pyöritti 1960-luvulla Porissa. Pasasen tavoin myös Mäkinen profiloitui tekemään komediaa, tosin viljellen paljasta pintaa ja eroottisia teemoja uskaliaammin kuin esikuvansa. Eroottisen komedian "Pi pi pil... pilleri" (1982) Mäkinen ohjasi salanimellä Frank Siponen.


title: Visa Mäkinen

text: Mäkinen käytti elokuvissaan säännöllisesti pääasiassa Porin teatterin näyttelijöitä, mutta sai mukaan myös kuuluisia ja arvostettuja näyttelijöitä, kuten Tenho Saurénin, Kauko Helovirran, Ilmari Saarelaisen ja Esko Roineen. Mäkisen luottonäyttelijöitä olivat muiden muassa Allu Tuppurainen, Matti Ruohola ja Matti Mäntylä. Mäkinen myös tuotti televisiosarjoista "Tankki täyteen" ja "Reinikainen" tutuksi tulleen Tenho Saurénin huumorikasetteja 1980-luvun puolivälissä. Mäkinen teki myös uusia "Pekka Puupää" -elokuvia: "Pekka & Pätkä ja tuplajättipotti" (1985) ja "Pekka Puupää poliisina" (1986). Hän ohjasi myös "Pekka ja Pätkä" -televisiosarjan, joka oli katsojamenestys.


title: Visa Mäkinen

text: Mäkinen on kuvannut kaikki elokuvansa pääasiassa kotikaupungissaan Porissa. Elokuvaneuvos Kari Uusitalon mukaan Porissa onkin pelkästään Mäkisen ansiosta kuvattu enemmän kokoillan elokuvia kuin missään muussa suomalaisessa kaupungissa Helsinkiä lukuun ottamatta.


title: Visa Mäkinen

text: 1990-luvun alussa valmistunut pirtutrokareista kertova draamaelokuva "Pirtua, pirtua" (1991) menestyi sen verran heikosti, ettei Mäkinen ole sen jälkeen tuottanut uusia elokuvia. Samoihin aikoihin Mäkinen tuotti TV2:lle Timo Koivusalon Pekko Aikamiespoika -hahmoon pohjautuneen televisiosarjan, mutta kaksikon yhteistyö katkesi pian, ja Koivusalo ryhtyi valmistelemaan ensimmäistä Pekko-elokuvaansa ilman Mäkistä.


title: Visa Mäkinen

text: Televisio- ja elokuvauransa hiivuttua Mäkinen on toiminut Porissa muun muassa grillikioskin pitäjänä ja kirpputorikauppiaana. Lisäksi Mäkinen on toiminut myös laulajana: hän on levyttänyt muun muassa kokonaisen albumillisen "Onnen päivät" -televisiosarjassa kuultujen kappaleiden suomenkielisiä versioita sekä jääkiekkojoukkue Porin Ässien kannatuslaulun ”Hyvä Ässät!”.


title: Visa Mäkinen

text: PanVision on julkaissut Mäkisen kaikki pitkät elokuvat DVD-muodossa lukuun ottamatta elokuvaa "Pekka & Pätkä ja tuplajättipotti". VLMedia uudelleenjulkaisi Mäkisen elokuvat DVD:nä vuonna 2017. Samalla myös aikaisemmin DVD:nä julkaisematon "Pekka & Pätkä ja tuplajättipotti" sai DVD-julkaisun. Mäkinen teki elokuvansa pienellä budjetilla. Elokuvat saivat aikoinaan enimmäkseen varsin kehnot arvostelut, mutta sittemmin ne ovat saavuttaneet jonkinasteista kulttimainetta.


title: Visa Mäkinen

text: Pitkät elokuvat:


title: Visa Mäkinen

text: Lyhytelokuvia:


title: Visa Mäkinen

text: TV-sarjoja:


title: Visa Mäkinen

text: Video-ohjelmia:


title: Staten Island

text: Staten Island on yksi New Yorkin viidestä kaupunginosasta ("borough"). Se vastaa alueeltaan Richmondin piirikuntaa (Richmond County), joka on New Yorkin osavaltion eteläisin piirikunta.


title: Staten Island

text: Staten Island sijaitsee kahdeksan kilometrin lauttamatkan päässä Manhattanilta, New Yorkin lahden vastarannalla. Brooklynista sen erottaa vajaat kaksi kilometriä leveä Narrowsin salmi. Se on yhä New Yorkin kaupungin harvaanasutuin ja maaseutumaisin alue, mutta toisaalta myös väkiluvultaan osavaltion nopeimmin kasvava piirikunta.


title: Staten Island

text: Staten Islandin hallintoalue on ollut olemassa New Yorkin Cityn yhdistämisestä alkaen, joka toteutettiin vuonna 1898. Vuoteen 1975 asti hallintoalueen nimi oli virallisesti Borough of Richmond (suom. Richmondin hallintoalue).


title: Staten Island

text: Kun englantilaiset valloittivat New Yorkin vuonna 1664, he yhdistivät Staten Islandin samaan siirtokuntaan, vaikka se olikin lähempänä New Jerseyä. Vuonna 1776 brittien joukot aloittivat saarelta hyökkäyksensä New Yorkiin. Yhdysvaltojen itsenäistymisen jälkeen silloisessa Richmondin kaupungissa oli New Yorkia puolustava varuskunta, siirtolaisten karanteenikeskus, orpojen ja vanhojen merimiesten hoitokoti ja rautatien lastausasema Manhattanille tullutta rahtia varten. Kun saari päätti kansanäänestyksessä liittyä osaksi New Yorkia, sen väkiluku oli vähän yli 65 000.


title: Staten Island

text: Vuoden 1900 jälkeen hallintokeskus ja kaupungintalo rakennettiin St. Georgeen lähelle lauttalaituria. Kiinteistökeinottelijat pettyivät odotuksissaan, kun suoraa metrolinjaa Staten Islandille ei onnistuttu toteuttamaan. Ennen 1930-lukua Staten Islandin teollisuus ja väkiluku kasvoivat vain hitaasti, ja kasvu pääsi vauhtiin vasta kun saaren ja New Jerseyn välille rakennettiin Goethalsin, Outerbridgen ja Bayonnen sillat vuosina 1928–1931. Verrazzanon silta yhdisti Staten Islandin Brooklyniin vuonna 1964, mikä käynnisti lopulta saaren nopean kehityksen ja teki siitä toiminnallisen osan kaupunkia. Kauppapuutarhat on lopetettu, mutta State Islandissa on yhä New Yorkin suurin yhtenäinen puistoalue, lähes 1 200 hehtaarin laajuinen State Island Greenbelt.


title: Staten Island

text: Staten Island on New Yorkin etnisesti yhtenäisin, nuorin ja konservatiivisin kaupunginosa. Kaupunginosan poliitikot pitävät palveluja alimitoitettuina, asukkaat kärsivät New Jerseystä tulevista ympäristösaasteista ja lisäksi saarella on New Yorkin suurin kaatopaikka. Fresh Killsin kaatopaikkaa on käytetty vuodesta 1948, ja sen jätevuori saavuttaa 150 metrin korkeuden. Sen jälkeen kun New Yorkin kaupunginosien poliittista asemaa heikennettiin vuonna 1990 korkeimman oikeuden päätöksellä, Staten Islandissa on kannatettu suunnitelmia, joiden mukaan alue eroaisi New Yorkista ja siitä tulisi itsenäinen kaupunki.


title: Staten Island

text: Staten Islandille johtaa maantiesillat Brooklynista, Bayonnesta, Elizabethista, sekä Berth Amboysta. Sinne pääsee myös Manhattanilta ilmaisella lautalla. Lautalta on hyvät näkymät Manhattanille ja Vapaudenpatsaalle.


title: Mihail Vladimirski

text: Mihail Vladimirski (20. helmikuuta 1874 – 2. huhtikuuta 1951) oli venäläinen, sittemmin neuvostoliittolainen poliitikko. Hän toimi yleisvenäläisen neuvostokongressin toimeenpanevan keskuskomitean väliaikaisena puheenjohtajana eli muodollisena valtionpäämiehenä kahden viikon ajan maaliskuussa 1919 Jakov Sverdlovin kuoltua virassa ollessaan. Vladimirskin jälkeen uudeksi puheenjohtajaksi valittiin Mihail Kalinin.


title: Trude Beiser

text: Trude Beiser-Jochum (s. 2. syyskuuta 1927 Lech am Arlberg, Itävalta) on itävaltalainen alppihiihtäjä ja olympiavoittaja.


title: Trude Beiser

text: Beiser osallistui ensimmäisiin olympialaisiinsa 1948 St. Moritzissa. Syöksylaskussa Beiser sai hopeaa, mutta alppiyhdistetyssä tuli kultaa. Yhdistetyn syöksyssä Beiser oli toiseksi ja pujottelussa kahdeksanneksi nopein, mikä riitti varmistamaan ykkössijan . Beiseristä tuli näin ensimmäinen naishiihtäjä, joka voittaa kaksi mitalia olympialaisista.


title: Trude Beiser

text: Neljä vuotta myöhemmin Beiser kilpaili Oslon kisoissa. Norjassa hän otti uransa toisen olympiakullan, kun hän oli syöksylaskun ykkönen.


title: Arvi Hauvonen

text: Arvi Hauvonen (11. maaliskuuta 1899 Eurajoki – 7. joulukuuta 1973) oli Tampereen sähkölaitoksen insinööri ja suomalainen veteraaniradioamatööri. Vuonna 1924 hänellä oli tunnus 3NB. OH-tunnukset otettiin käyttöön vuonna 1929 ja Hauvosen kutsu oli OH3NB. Sodan jälkeen, kun radioamatööritoiminta taas sallittiin, Hauvonen sai vuonna 1949 kutsumerkin OH3PP, joka hänellä oli kuolemaansa asti.


title: Arvi Hauvonen

text: Hauvonen kävi keskikoulun ja opiskeli sitten Tampereen teknillisen opiston sähköteknillisellä opintosuunnalla. Hauvonen rakensi jo opiskeluaikanaan 1917 pienen langattoman lennätinaseman. Sittemmin hän opiskeli asevelvollisuusaikanaan saksalaisten opettajien johdolla Mikkelissä toimineessa funkkeri- eli sähköttäjäkoulussa ja Helsingissä Valtion kipinälennätinkoulussa. Insinööriksi valmistuttuaan Hauvonen sai työpaikan Tampereen kaupungin sähkölaitokselta. Hän aloitti radiolähetyskokeilut syksyllä 1922 Perälän huvilassa Kuljussa ja jatkoi niitä 1923 Lepolan huvilassa Pyhäjärven rannalla. 10 W:n lähetystehoisella laitteella lähetettiin huvilalta gramofonimusiikkia.


title: Arvi Hauvonen

text: 1. marraskuuta 1923 Hauvonen aloitti yleisradiolähetykset Tampereella Hämeenkatu 26:ssa Tampereen puhelinosuuskunnan ullakolta. 16. huhtikuuta 1924 myönnettiin lupa lähetystehon nostamiseen. Tampereen radio perustettiin 7. toukokuuta 1924. 14. toukokuuta hän sai yhteyden Ruotsiin amatööriradioasemalta, jonka kutsutunnus oli "3NB". Asema siirrettiin saman vuoden aikana Tammerkosken rantaan. Parhaimmillaan 3NB sai lupamaksun 2 000 henkilöltä. Asema lopetti lähetyksensä lopullisesti vuonna 1930.


title: Arvi Hauvonen

text: Hauvonen teki syksyllä 1925 ensimmäisen suomalaisen suoran radioselostuksen, kun hän kesken äänilevyjen soiton sai tietää naisen hypänneen Tammerkoskeen. Hän keskeytti musiikin ja alkoi selostaa tapausta radiokuulijoille. Selostuksen ansiosta tapahtumapaikalle kerääntyi tuhansia ihmisiä.


title: Arvi Hauvonen

text: Hauvonen muutti 1926 Tampereelta Lahteen, ja hänestä tuli Lahden radioaseman päällikkö.


title: Arvi Hauvonen

text: Arvi Hauvonen on haudattu, samoin kuin hänen puolisonsa Helmi Inga Hauvonen, Lahden vanhalle hautausmaalle Radiomäelle.


title: Arvi Hauvonen

text: Tunnustuksena työstään insinööri Arvi Hauvonen sai Lahti-mitalin 1. marraskuuta 1966. Hauvosesta tuli Suomen Radioamatööriliiton kunniapuheenjohtaja 1969. Hänen radioamatöörikutsutunnuksiaan olivat 3NB ja OH3PP. Hänen muistokseen Suomen Radioamatööriliitto ja Lahden kaupunginmuseon Radio- ja tv-museo perustivat museoon Arvi Hauvosen muistoamatööriradioaseman, jonka kutsutunnus on OH3R. Tämä amatööriradioasema on Suomen ainut säännöllisesti päivystetty museoradioamatööriasema, jossa Lahden Radioamatöörikerho päivystää sunnuntaisin kello 12–15 museon ollessa auki.


title: Arvi Hauvonen

text: Arvi Hauvosen tie sijaitsee Hollolassa, ja se päättyy Tiirismaan televisio- ja radioaseman lähetysmastolle.


Neuvostoliiton ministerineuvoston puheenjohtaja oli pääministeriä vastaava Neuvostoliiton hallituksen johtaja. Ministerineuvoston puheenjohtaja valittiin Neuvostoliiton kommunistisen puolueen keskuskomitean sisäisellä äänestyksellä.


title: Neuvostoliiton ministerineuvoston puheenjohtaja

text: Vuosina 1923–1946 virka oli ”kansankomissaarien neuvoston puheenjohtaja”. Se oli tarkoitettu Neuvostoliiton vaikutusvaltaisimmaksi viraksi, mutta Leninin kuoleman jälkeen Stalin muokkasi kommunistisen puolueen pääsihteerin asemasta maan vaikutusvaltaisimman roolin. Korkeimmista neuvostojohtajista pitivät näitä virkoja yhtä aikaa Stalin (1941–1953) ja Nikita Hruštšov (1958–1964).


title: Sterilaatiokäyrä

text: Sterilaatiokäyrä ("tappokäyrä", "reduktiokäyrä") on mikrobiologiaan liittyvä käsite, jolla tarkoitetaan kuvaajaa, jossa esitetään mikrobiviljelmän elävien solujen lukumäärä ajan funktiona puolilogaritmiseen koordinaatistoon piirrettynä.


title: Sterilaatiokäyrä

text:
Koordinaatiston x-akselilla on sterilointiaika ja y-akselilla elävien solujen määrä kpl/ml.
Koska mikrobien tuhoutuminen steriloinnissa on ensimmäisen kertaluokan eksponenttifunktio, on kuvaaja suora.


title: Sterilaatiokäyrä

text: Sterilaatiokäyrällä voidaan muun muassa päätellä kyseisen mikrobin vaatima sterilointiaika.


title: Seututie 775

text: Seututie 775 on Viitasaaren kaupungin Viitajärven kylästä Kinnulan ja Lestijärven kautta Perämeren rannikolle Kalajoen Himangalle johtava seututie. Kinnulan ja Lestijärven välillä tie kulkee yhdessä kantatien 58 kanssa. Lestijärven ja Himangan välillä tie seuraa pääosin Lestijokea. Tien pituus on 158 kilometriä.


title: Gorerotted

text: Gorerotted on brittiläinen death metal yhtye.


title: Gorerotted

text: Gorerotted soittaa aggressiivista brutaaleilla sanoituksilla höystettyä death metalia. Myös grindcoresta voi havaita vaikutteita yhtyeen musiikissa. Yhtyeessä oli alun perin 6 jäsentä, joista kuitenkin toinen vokalisti Mr. Gore lähti vuonna 2004 yhtyeen kiertäessä Eurooppaa.


title: Gorerotted

text: ”Laulamisen” yhtyeessä hoitavat Ben Goreskin (matalammat äänet) ja Wilson (korkeammat äänet Mr. Goren lähdettyä). Wilson soittaa myös bassoa.


title: Gorerotted

text: Yhtye ensimmäinen teos oli itse tuotettu demo "”Her gash I did slash”". Demoa myytiin yli 1500 kappaletta muutamassa kuukaudessa. Vuonna 2000 yhtye solmi levysopimuksen brittiläisen Dead Again Records:sin kanssa ja julkaisivat ensimmäisen täysimittaisen albuminsa: "”Mutilated in minutes”". Sama levy julkaistiin vielä vuonna 2002 uusien kuvituksien kera.


title: Gorerotted

text: Yhtyeen seuraava tuotos oli "”Only tools and corpses”" joka julkaistiin Metal Blade Records:in kautta vuonna 2003. Albumin julkaisun jälkeen seurasi raju keikkailu ympäri Eurooppaa.


title: Gorerotted

text: Bändin uusin albumi ”A new dawn for the dead” ilmestyi vuonna 2005. Uudella levyllä bändin tyyli on hieman muuttunut. Kappaleiden nimet ja sanoitukset eivät ole sitä samaa veristä splatteria mihin aiemmilla tuotoksilla on totuttu kuulemaan. Kuitenkin musiikillisesti bändi on pysynyt melko samalla linjalla, vaikka toki ensimmäisen ja viimeisimmän levyn tyylissä huomaa eron.


title: Gorerotted

text: Uusin levy kantaa nimeä ”Get Dead or Die Trying” ja se julkaistiin vuoden 2008 keväällä. Gorerotted vaihtui "The Rotted"-nimeen samana vuonna ja bändin uusi nimi näkyykin Get Dead or Die Trying -levyn kannessa.


title: Jevgeni Grišin

text: Jevgeni Romanovitš Grišin (, 23. maaliskuuta 1931 Tula, Neuvostoliitto – 9. heinäkuuta 2005 Moskova, Venäjä) oli venäläinen pikaluistelija ja nelinkertainen olympiavoittaja.


title: Jevgeni Grišin

text: Grišin teki tammikuussa 1955 Alma-Atassa uudet maailmanennätykset 1 000 metrillä (1.22,8) ja 1 500 metrillä (2.09,8). Hän otti tuplavoitot sekä 1956 Cortina d'Ampezzossa että 1960 Squaw Valleyssä. Voitot olivat lähes identtiset. Cortinassa Grišin rikkoi sekä 500 että 1 500 metrillä maailmanennätyksen. Hän kuitenkin joutui jakamaan 1 500 metrin olympiakullan maanmiehensä Juri Mihailovin kanssa. Neljä vuotta myöhemmin Squaw Valleyssä kaikki toistui: Grišin rikkoi kummallakin matkalla maailmanennätyksen ja 1 500 metrillä kulta jaettiin. Tällä kertaa ykköskorokkeelle nousi hänen kanssaan norjalainen Roald Aas.


title: Jevgeni Grišin

text: Grišin osallistui olympialaisiin vielä 1964 Innsbruckissa ja 1968 Grenoblessa. Innsbruckissa Grišin sijoittui 500 metrillä toiseksi Terry McDermottin jälkeen. Grenoblessa hän jäi niukasti mitalisijojen ulkopuolelle ollen neljäs.


title: Jevgeni Grišin

text: Grišin oli ensimmäinen luistelija, joka rikkoi 500 metrillä 40 sekunnin rajan. Ensimmäisen kerran hän teki sen jo vuonna 1960, mutta tätä ei hyväksytty maailmanennätykseksi. Virallisesti Grišin alitti rajapyykin kolme vuotta myöhemmin Alma-Atassa, kun hän luisteli uudeksi ennätykseksi ajan 39,5 sekuntia.


title: Björn Lind

text: Björn Lind (s. 22. maaliskuuta 1978) on ruotsalainen entinen hiihtäjä, joka erikoistui sprinttimatkoille.


title: Björn Lind

text:
2002 Salt Lake Cityn olympialaisissa Lind oli sprinttihiihdossa neljäs, samoin kuin 2005 Oberstdorfin MM-kisoissa.
Maailmancupissa Lind oli sprintticupissa kuudes kaudella 2004–2005.


title: Björn Lind

text: Kaudella 2005–2006 voimakas Lind esitti sprinttikilpailuissa vakuuttavia otteita voittamalla joulukuun jälkeen kolme sprinttikilpailua. Hän voitti sprintticupin ja sijoittui maailmancupin kokonaiskilpailussa neljänneksi. 2006 Torinon olympialaisissa hän voitti sekä sprintin perinteisen tyylin parikilpailussa Thobias Fredrikssonin kanssa että sprintin henkilökohtaisella matkalla vapaalla tyylillä olympiakultaa.


title: Björn Lind

text: Sapporon MM-kisoissa 2007 Lind oli jälleen sprintissä neljäs.


title: Björn Lind

text: Björn Lind ilmoitti toukokuussa 2011 lopettavansa hiihtouransa.


title: Seututie 851

text: Seututie 851 on Iin Haminasta Yli-Iin keskustaajamaan johtava seututie. Tien pituus on noin 26 kilometriä. Itä–länsisuuntaisena poikittaistienä se yhdistää valtatien 4 seututiehen 849.


title: Seututie 851

text: Tie alkaa Iin kuntakeskuksesta Nelostieltä, Iijoen etelärannalta. Se seuraa jokirantaa aina Asemankylään saakka, jossa se ylittää joen kaksikantista maantie- ja rautatiesiltaa pitkin. Tästä eteenpäin tie jatkuu seuraillen joen pohjoisrantaa aina Yli-Iin kirkonkylälle, jossa se yhtyy seututiehen 849.


title: Viktor Kuzkin

text: Viktor Grigorjevitš Kuzkin (, 6. heinäkuuta 1940 – 24. kesäkuuta 2008) oli venäläinen jääkiekkoilija. Pelipaikaltaan Kuzkin oli puolustaja.


title: Viktor Kuzkin

text: Kuzkin aloitti uransa Neuvostoliiton pääsarjassa TsSKA Moskovan joukkueessa 1958 ja pelasi joukkueessa vuoteen 1976 asti, jolloin lopetti pelaajauransa. Uransa aikana Kuzkin voitti Neuvostoliiton mestaruuden 13 kertaa. Hän pelasi sarjassa 530 ottelua tehden 71 maalia. Hänet valittiin kahdesti sarjan tähdistökentälliseen.


title: Viktor Kuzkin

text: Maajoukkueurallaan Kuzkin edusti Neuvostoliittoa 176 maaottelussa, joissa teki 19 maalia. Hän oli voittamassa maailmanmestaruutta vuosina 1963, 1965, 1966, 1967, 1969 ja 1971 sekä olympiakultaa vuosina 1964, 1968 ja 1972. Syksyllä 1972 hän pelasi Kanadaa vastaan Summit Series -ottelusarjassa. Pelaajauransa jälkeen Kuzkin toimi muun muassa TsSKA Moskovan valmentajana. Hänet nimitettiin IIHF:n Hockey Hall of Fameen vuonna 2005.


title: Sterilaatioaika

text: Sterilaatioaika, ("tappoaika", engl. "thermal death time", TDT) on mikrobiologiaan liittyvä käsite, jolla tarkoitetaan sitä lyhintä aikaa, jolla steriiliys saavutetaan jossakin lämpötilassa.


title: Sterilaatioaika

text: Sterilaatioaika on siis riippuvainen sekä käsiteltävästä mikrobista että käytetystä lämpötilasta.


title: Sterilaatioaika

text: Sterilaatioaikaa käytetään hyväksi esimerkiksi elintarviketeollisuudessa steriloitaessa elintarvikkeita.


title: Thobias Fredriksson

text: Thobias Fredriksson (s. 4. huhtikuuta 1975 Gunnersnäs, Ruotsi) on ruotsalainen maastohiihtäjä. Hän oli erikoistunut sprinttimatkoille.


title: Thobias Fredriksson

text: 2003 Val di Fiemmen MM-hiihdoissa Fredriksson voitti kultamitalin henkilökohtaisessa sprinttikilpailussa ja kaksi vuotta myöhemmin Oberstdorfin MM-hiihdoissa saavutti samalla matkalla pronssia.


title: Thobias Fredriksson

text: 2006 Torinon olympialaisissa Fredriksson voitti kaksi olympiamitalia. Kultaa hän voitti sprintin parikilpailussa yhdessä Björn Lindin kanssa. Henkilökohtaisella sprinttimatkalla Fredriksson sijoittui pronssille


title: Thobias Fredriksson

text: Fredriksson voitti maailmancupin kausien 2002–2003 ja 2003–2004 sprintticupin kokonaiskilpailun. Hänen veljensä Mathias on myös menestynyt hiihtäjänä.


title: Thobias Fredriksson

text: Fredriksson aiheutti kohua Sapporon maailmanmestaruuskilpailujen alla 2007, kun päätti jättää kilpailut kokonaan väliin hänen ja Ruotsin hiihtomaajoukkueen päävalmentajan välisen kiistan takia: Kiista syntyi kun MM-sprinttiin nimettiin Fredrikssonin sijasta Mats Larsson. Larsson otti myöhemmin kisojen sprintistä MM-hopeaa.


title: Thobias Fredriksson

text: Fredriksson lopetti uransa kauden 2009–2010 jälkeen.


title: Sterilaatiolämpötila

text: Sterilaatiolämpötila ("tappolämpötila", engl. "thermal death point", TDP) on mikrobiologiaan liittyvä käsite, jolla tarkoitetaan tarkoitetaan alinta lämpötilaa, jossa vesisuspensiossa olevat mikrobit kuolevat kymmenessä minuutissa.


title: Seututie 849

text: Seututie 849 on Oulusta, Kiimingin kirkonkylältä Yli-Iin ja Iin Oijärven kautta Simon Taininiemen kylään, Simojoen rannalle johtava seututie.


title: Seututie 849

text: Tie lähtee valtatie 20:ltä Kiiminginjoen sillan jälkeen kohti pohjoiskoillista eli Yli-Iitä, Kiimingin Talkkunamaan ja Kotajärven kautta. Risteyksestä noin kolmen kilometrin päässä se ylittää Jolosjoen kohdassa, jossa uusi ja vanha silta ovat rinnakkain.


title: Seututie 849

text: Ylitettyään Iijoen se yhtyy seututie 851:een. Yli-Iin kirkonkylältä tie jatkuu Siuruanjoen vartta seuraten koilliseen. Tannilassa siitä erkanee ensin itään Pudasjärvelle seututie 855 ja Siuruanjoen toisen ylityksen jälkeen länteen samainen seututie länteen Olhavaan.


title: Seututie 849

text: Oijärven tie ohittaa Lamminperän kautta pohjoisen puolelta, päätyäkseen Simojoen etelärantaa seuraten Nikulanperältä Saarikankaan kautta Sankalan pohjoispuolella seututie 924:n risteykseen.


title: Norja talviolympialaisissa 2006

text: Norja osallistui Torinon talviolympialaisiin 2006 74 urheilijan joukkueella. Vuoden 2002 talviolympialaisissa Norja voitti enemmän kultamitaleita kuin mikään muu maa, yhteensä 13. Ennen Torinon olympialaisia Norjan urheiluväki ilmoitti tähtäävänsä yli 25 mitaliin: Norjan hiihtoliiton puheenjohtaja Sverre Seeberg ilmoitti, että norjalaiset voittaisivat 25 mitalia jo pelkästään hiihtolajeista (alppihiihto, maastohiihto, freestyle-hiihto, yhdistetty ja mäkihyppy). Norjan olympiakomitea ilmoitti puolestaan Norjan olevan kisojen menestynein maa kultamitalien määrässä mitattuna. Norja voitti kuitenkin vain kaksi kultamitalia.


title: Norja talviolympialaisissa 2006

text: Norjan lippua avajaisseremoniassa kantoi curlingin pelaaja Pål Trulsen.


title: Vitali Davydov

text: Vitali Semjonovitš Davydov (, s. 1. huhtikuuta 1939) on venäläinen jääkiekkoilija ja jääkiekkovalmentaja. Pelipaikaltaan hän oli puolustaja.


title: Vitali Davydov

text: Davydov pelasi Neuvostoliiton pääsarjassa vuodet 1957–1973 Moskovan Dynamon riveissä 519 ottelua. Maajoukkueurallaan hän voitti Neuvostoliiton paidassa seitsemän maailmanmestaruutta (1963–1971) ja kolme olympiakultaa (1964, 1968 ja 1972). Vuoden 1967 MM-kisoissa Davydov valittiin turnauksen parhaaksi puolustajaksi.


title: Vitali Davydov

text: Pelaajauransa jälkeen Davydov toimi Neuvostoliiton juniorimaajoukkueiden valmentajana. Vuosina 1979–1981 hän toimi Moskovan Dynamon valmentajana sekä myöhemmin seuran varapuheenjohtajana. Davydov nimettiin IIHF Hockey Hall of Fameen vuonna 2004.


title: Seututie 848

text: Seututie 848 on Oulun Haukiputaan kaupunginosan Annalankankaalta Kiimingin kirkonkylän kautta Lamunkankaalle kulkeva seututie. Tien pituus on noin 36 kilometriä.


title: Seututie 848

text: Tien länsipää Annalankankaalta Jokikylän tiehaaraan on hyvälaatuista uudehkoa kaksikaistaista maantietä. Osuus Jokikylästä Kiimingin Haipuskylään on vanhempaa ja kapeampaa tietä.


title: Seututie 848

text: Kiimingin kirkonkylällä tie kulkee keskustan lävitse, ja risteää valtatien 20 kanssa. Vilkas asutus- ja taajama-alue ulottuu Kiimingin kirkolta kuntakeskuksen lävitse aina Koiteliin saakka. Tälle osuudelle on rakennettu uusia kevyen liikenteen väyliä lukuisien vaaratilanteiden vuoksi.


title: Seututie 848

text: Tie päättyy Lamukangas-nimisen mäen päälle, jossa se yhtyy Oulun ja Ylikiimingin taajaman väliseen seututiehen 833.


title: Seututie 848

text: Tien länsipään alkuperäinen linjaus kulki Haukiputaan Jokikylästä Kiiminkijoen pohjoispuolitse Asemakylän ja Haukiputaan rautatieaseman ohitse Martinniemeen. Valtatien 4 uuden linjauksen valmistuessa syksyllä 1993, myös seututie 848 siirrettiin kulkemaan joen eteläpuolitse ja uusi liittymä valtatien 4 kanssa rakennettiin Murtoperänkankaalle, Haukiputaan keskustan kaakkoispuolelle. Samalla entinen valtatie 4 muuttui nykyiseksi seututieksi 847 ja Jokikylän ja Martinniemen välinen osuus maantieksi 846 ja 1990-luvun puolivälissä edelleen yhdystieksi 8460.


title: Seututie 848

text: Myös Kiimingin Haipuskylän kohdalla tien linjausta muutettiin 1990-luvulla siten, että tie kulkee nykyisin noin kahden kilometrin matkalla kylän länsipuolitse. Tällä linjauksella saatiin poistettua yksi vaarallinen liittymä sekä ajorataa levennettiin ja suorennettiin.


title: Seututie 848

text: Alakylän ja Kiimingin kirkonkylän välille ollaan suunnittelemassa kevyen liikenteen väylää. Hankkeen tavoitteena on tien liikenneturvallisuuden ja kevyen liikenteen yhteyksien parantaminen.


title: Glykoproteiini

text: Glykoproteiini on proteiini, johon on liittynyt hiilihydraattiryhmä tai -ryhmiä. Proteiiniin liittyneitä hiilihydraatteja kutsutaan glykaaneiksi. Glykoproteiinit kuuluvat proteoglykaanien ja glykolipidien ohella glykokonjugaatteihin.


title: Glykoproteiini

text: Glykoproteiineja esiintyy suurimmalla osalla organismeista, bakteereista ihmiseen. Myös monet virukset sisältävät glykoproteiineja. Monet sekalaisia tehtäviä suorittavat proteiinit ovat glykosyloituneita. Esimerkiksi tietyt hormonit, jotkut veriryhmätekijät ja melkein kaikki plasman proteiinit albumiinia lukuun ottamatta ovat glykoproteiineja. Solukalvolla kalvon glykoproteiinien hiilihydraattiketjut muodostavat solun uloimman osan eli glykokalyksin. Solukalvon glykoproteiinin tarkoituksena on tunnistaa soluun saapuvia komponentteja ja samalla suojata solua. Hiilihydraatin osuus glykoproteiinin massasta vaihtelee 1–85 %.


title: Glykoproteiini

text: Hiilihydraattiketjut kiinnittyvät proteiiniin O- tai N-glykosidisilla sidoksilla. Glykoproteiinit voidaan jakaa neljään pääluokkaan polypeptidiketjun ja glykaanin välisen sidoksen perusteella:


title: Glykoproteiini

text: Joissakin glykoproteiineissa on sekä O- että N-glykosidisidoksilla kiinnittyneitä glykaaneita. Yhdessä glykoproteiinissa voi olla kiinnittyneenä yhdestä useisiin kymmeniin hiilihydraattiosaa, joiden pituus voi vaihdella muutamasta monosakkariditähteestä paljon laajempiin. Yleisimmät glykaaneissa esiintyvät monosakkaridit ovat glukoosi, galaktoosi, ksyloosi, N-asetyyliglukosamiini, N-asetyyligalaktosamiini, fukoosi, N-asetyylineuramiinihappo ja mannoosi. Galaktoosi, glukoosi ja mannoosi ovat heksooseja, N-asetyylineuramiinihappo on tyypiltään siaalihappo ja sitä tavataan usein glykaaniketjun hännässä, fukoosi on deoksiheksoosi, N-asetyyliglukosamiini ja N-asetyyligalaktosamiini ovat aminoheksooseja.


title: CAS-numero

text: CAS-numero (Chemical Abstract Service) on yhdysvaltalainen kemikaalien tunnistenumerojärjestelmä, jolla pyritään helpottamaan kemikaalien ja yhdisteiden tunnistamista sekä tietokanta- ja internethakuja ilman monimutkaisia kemiallisia nimiä.


title: CAS-numero

text: Kemikaalin CAS-numero on väliviivalla erotettu kolmiosainen numerosarja. Ensimmäisessä osassa voi olla seitsemän numeroa, toisessa osassa kaksi numeroa ja kolmas osa muodostuu yhden numeron tarkistusosasta. Tarkistusosa lasketaan kertomalla toisen osion viimeinen numero yhdellä, toiseksi viimeinen kahdella jne. ja saadusta summasta otetaan kymmenellä jaettu jakojäännös tarkistusnumeroksi kolmanteen osioon. Esimerkiksi veden CAS-numero on 7732-18-5. Tarkistusosa lasketaan kaavalla mod 10 = 5. Viikossa noin saa oman CAS-numeron. Helmikuun 20. päivänä 2012 oli ja epäorgaanisella aineella oma CAS-numero.


title: Anastasia Nikolajevna Romanova

text:
Suuriruhtinatar Anastasia Nikolajevna Romanova (; 18. kesäkuuta 1901 Pietari – 17. heinäkuuta 1918 Jekaterinburg) oli Venäjän keisarin Nikolai II:n nuorin tytär ja toiseksi nuorin tämän lapsista. Jakov Jurovskin johtamat bolševikit teloittivat hänet yhdessä muun keisariperheen kanssa kauppias Ipatjevin talossa Jekaterinburgissa.
Anastasialla oli kolme sisarta ja yksi veli:Verityön jälkeen Jekaterinburgissa liikkui huhuja, että joku lapsista olisi mahdollisesti päässyt pakenemaan. Myöhemmin useat huijarit ovat väittäneet olevansa teloituksesta pelastunut Anastasia, tunnetuin heistä lienee ollut Berliinissä 1920 julkisuuteen tullut Anna Anderson.


title: Anastasia Nikolajevna Romanova

text: Neuvostoliiton salaisten arkistojen avauduttua tulivat päivänvaloon muun muassa Jurovskin muistiinpanot. Niissä oli yksityiskohtaisesti selostettu Romanovien salaisen haudan paikka Jekaterinburgissa. Hauta oli metsätiehen hätäisesti lapioilla kaivettu matala kuoppa. Hauta avattiin vuonna 1991, mutta siitä puuttuivat kruununperijä Aleksein ja Marian jäännökset.


title: Anastasia Nikolajevna Romanova

text: Mariaksi ja Alekseiksi oletettuja luita löydettiin elokuussa 2007 seitsemänkymmenen metrin päästä siitä haudasta, johon muut perheen jäsenet oli haudattu. Myöhemmin niiden kuuluminen tsaariperheen jäsenille kuitenkin varmennettiin kolmella erilaisella DNA-testillä. Venäjältä lähetetyt luunpalat tutki Yhdysvalloissa tohtori Michael D. Cobleja Itävallassa molekyylibiologi Walther Parson.


title: Anastasia Nikolajevna Romanova

text: Venäjän ortodoksinen kirkko on kiistänyt DNA-testien luotettavuuden vuonna 2008. Se on myös julistanut koko tsaariperheen pyhiksi vuonna 2000. Venäjällä elää yhä uskomus, että ainakin yksi lapsista olisi onnistunut pakenemaan. Venäjän ortodoksikirkko vaatii Anastasian haudan avaamista, jotta voitaisiin uusilla tutkimuksilla varmistaa. että kyseessä on todella Anastasia.


title: Anastasia Nikolajevna Romanova

text: Anastasia on arvoituksellisuutensa vuoksi pysynyt ihmisten kiinnostuksen kohteena vuosikymmenet, ja hänestä on kirjoitettu kirjoja ja tehty elokuvia, joista tunnetuin lienee vuonna 1956 valmistunut "Anastasia". Siinä ”suuriruhtinatarta” esitti Ingrid Bergman. Anastasiasta on tehty myös televisiosarja ja piirroselokuva. Alfred Newman on säveltänyt elokuvaan Anastasia ”Anastasia”-nimisen musiikkikappaleen. Sen suomenkielisestä versiosta, jonka on sanoittanut Sauvo Puhtila, on tehty useita levytyksiä vuosina 1957 ja 1970. Yhdysvaltalainen aikakauslehti TIME listasi vuonna 2013 maailman 7 kuuluisinta katoamismysteeriä. Anastasia oli kolmannella sijalla.


title: Daniel Ortega

text: Daniel Ortega Saavedra (s. 11. marraskuuta 1945 La Libertad, Chontales) on Nicaraguan presidentti ja entinen sissijohtaja. Hän johti maata 1979-90, oli maan ensimmäinen vapailla vaaleilla valittu presidentti 1985–1990 ja sittemmin suurimman oppositiopuolueen FSLN:n puheenjohtaja. Vuoden 2006 presidentinvaaleissa hänet valittiin uudelleen Nicaraguan presidentiksi, joka hän on yhä.


title: Daniel Ortega

text: YK:n mukaan Ortegan hallinto on tappanut, kiduttanut ja vanginnut mielivaltaisesti vastustajiaan.


title: Daniel Ortega

text: Ortegan keskiluokkaiset vanhemmat vastustivat Anastasio Somozan diktatuuria. Daniel Ortega pidätettiin poliittisen toiminnan vuoksi ensimmäisen kerran 15-vuotiaana. Opiskeltuaan muutaman kuukauden Keski-Amerikan yliopistossa Managuassa hän liittyi 1960-luvulla sandinisteihin. Hänestä tuli sandinistien kaupunkisissien siiven johtaja 1967. Samana vuonna Somozan kansalliskaarti kuitenkin vangitsi hänet, ja hän oli vankilassa vuoteen 1974. Ortega vapautettiin vankienvaihdossa, jonka jälkeen hän siirtyi maanpakoon Kuubaan ja palasi sieltä sotimaan Nicaraguan hallitusta vastaan.


title: Daniel Ortega

text: Ortega oli yksi Nicaraguan sandinistivallankumouksen johtajista, ja hänet valittiin Kansallisen jälleenrakennuksen juntan johtoon 1979. Junttaan kuului aluksi edustajat kaikista Somozaa vastaan taistelleista ryhmistä, mutta oikeiston edustajat jättivät juntan syytettyään sitä liian sandinistimieliseksi.


title: Daniel Ortega

text: Ortega toimi juntan johdossa, kunnes hänet valittiin maan presidentiksi Nicaraguan ensimmäisissä vapaissa monipuoluevaaleissa marraskuussa 1984. Sandinistien voitto oli etukäteen selvä, sillä heidän suosionsa oli valtava, ja sitä paitsi osa oikeisto-oppositiosta boikotoi vaaleja. Ortega ja FSLN saivat äänistä kaksi kolmasosaa. Yhdysvallat pyrki jo etukäteen julistamaan vaalit "neuvostotyyliseksi huijaukseksi", mutta paikalla olleet sadat kansainväliset tarkkailijat pitivät vaaleja rehellisinä ja hyvin järjestettyinä.


title: Daniel Ortega

text: Ortegan valinnan jälkeen Yhdysvallat julisti Nicaraguan kauppasaartoon ja lisäsi entisestään tukeaan hallitusta vastaan taisteleville contra-sisseille. 1980-luvun kuluessa Nicaragua ajautui käytännössä sotatilaan ja taloudelliseen syöksykierteeseen. Vaikka contrien rahahanat sulkeutuivat niin sanotun Iran–Contra-skandaalin vuoksi, sota päättyi vasta vuonna 1989 Costa Rican Óscar Ariasin välittämään rauhansopimukseen.


title: Daniel Ortega

text: Rauhansopimuksen teon yhteydessä seuraavia vaaleja aikaistettiin helmikuuhun 1990. Tuolloin yhdistynyt kansallinen oppositio UNO, johon kuuluivat miltei kaikki sandinistien ulkopuoliset poliittiset ryhmät, sai yllätysvoiton presidenttiehdokkaansa ja entisen Kansallisen jälleenrakennuksen juntan jäsenen Violeta Chamorron johdolla, josta tuli presidentti vuosiksi 1990–1997.


title: Daniel Ortega

text: Chamorro voitti helmikuun 1990 vaalit, koska kansa oli kyllästynyt talouskurimukseen. Ennen kuin Chamorron kausi alkoi huhtikuussa, sandinistit ryöstivät kaikkea huviloista autoihin ja huonekaluihin. Jopa tehtaiden koneita ryöstettiin mustille markkinoille.


title: Daniel Ortega

text: Jouduttuaan luopumaan presidentin tehtävästä Ortega alkoi keskittää valtaa FSLN:ssä itselleen entistä enemmän. Hänestä tuli puolueensa ehdoton johtaja. Puolueesta erosi 1990-luvun kuluessa merkittävä osa aktiiveja, osin juuri Ortegan itsevaltaisuuden takia. Ortega kuitenkin säilytti otteensa ja suuren osan kansansuosiotaankin. Hänen johtamanaan FSLN pääsi sosiaalidemokraattisten puolueiden Sosialistisen internationaalin jäsenjärjestöksi, ja myöhemmissä vaaleissa puolue luopui enimmästä vallankumousretoriikasta. Vuosien 1996 ja 2001 presidentinvaaleissa Ortega joutui kuitenkin pettymään kahdesti peräkkäin. Äänisaalis jäi noin 40 prosenttiin, ja oikeiston yhteisehdokas sai kummallakin kerralla yli puolet äänistä.


title: Daniel Ortega

text: Vuonna 1998 Ortega joutui vaikeuksiin, kun hänen ottotyttärensä, joka on hänen vaimonsa tytär, syytti häntä hyväksikäytöstä. Ortegaa ei kuitenkaan asetettu syytteeseen, sillä hänellä oli Nicaraguan parlamentin jäsenenä syytesuoja. Lisäksi tuomioistuin katsoi rikoksen Nicaraguan lainsäädännön mukaan joka tapauksessa vanhentuneen.


title: Daniel Ortega

text: Toinen Ortegan mainetta viime vuosina rasittanut asia, oli Ortegan ja liberaalipuolueen korruptiosta tuomitun entisen presidentin Arnoldo Alemánin välinen niin sanottu El Pacto -sopimus. FSLN ja Alemánille edelleen uskollinen osa Alemánin Perustuslaillista liberaalipuoluetta jakoivat vallan parlamenttienemmistönsä turvin. Sopimuksen ansiosta sandinistit pääsivät vahvempaan asemaan kuin he muuten olisivat päässeet, ja se oli yksi syy myös vuoden 2006 vaalitulokseen.


title: Daniel Ortega

text: Suhtautuminen Daniel Ortegaan on kahtalainen: hän on maansa vihatuimpia mutta myös pidetyimpiä poliitikkoja. Ortega on naimisissa runoilija Rosario Murillon kanssa. Heillä on kuusi poikaa ja kaksi tytärtä.


title: Daniel Ortega

text: Ortega asettui ehdolle jälleen 2006 ja sai yli 38 prosenttia äänistä. Vaalilaki oli säädetty El Pacton yhteydessä sandinisteille suotuisaksi juuri tällaista lopputulosta varten. Uuden vaalilain mukaan yli 35 prosenttia äänistä saanut valitaan presidentiksi ensimmäisellä kierroksella, jos hänellä on etumatkaa seuraavaan vähintään viisi prosenttiyksikköä. Ortegan lähimmän vastaehdokkaan Eduardo Montealegrein ääniosuus jäi 29 prosenttiin, ja Ortegasta tuli näin jälleen presidentti. Hän sai ainakin saman verran ääniä vuosien 1990, 1996 ja 2001 vaaleissa, mutta ei tullut valituksi, koska oikeisto asetti aina yhteisehdokkaan häntä vastaan.


title: Daniel Ortega

text: Vastapalvelukseksi Ortega järjesti Alémanille armahduksen kavallus- ja korruptiotuomiosta. Hänen asettamansa tuomarit, "sätkynuket", myös oikeuttivat hänet perustuslain vastaiseen jatkokauteen. Ajamallaan aborttikiellolla presidenttiehdokas Ortega sai katolisen kirkon tuen vuoden 2006 vaaleihin, vaikka oli ilmeisesti hyväksikäyttänyt tytärpuoltaan Zoilamérica Narváezia seksuaalisesti vuodesta 1979 asti.


title: Daniel Ortega

text: Vaalikampanjassaan Ortega korosti rauhaa ja solidaarisuutta sekä viittasi Jumalaan, rakkauteen ja sovitteluun. Hän asettui tukemaan edeltäneen liberaalihallituksen säätämää ja katolisen kirkon tukemaa lainmuutosta, jolla maahan saatiin täydellinen aborttikielto. FSLN:n puna-mustat liput korvattiin vaaleanpunaisilla, ja tunnuslaulun sanat "taistelkaa jenkkiä, ihmisyyden vihollista vastaan" rauhanviestillä.


title: Daniel Ortega

text: Presidenttinä Ortega liittoutui läheisesti muiden alueen vasemmistohallitusten kanssa, muun muassa ALBA-yhteistyöjärjestön. Hänen ensimmäisiä määräyksiään oli kouluopetuksen säätäminen maksuttomaksi.


title: Daniel Ortega

text:
Marraskuussa 2008 Ortegan sandinistipuolue väärensi kunnallisvaalitulokset. Sandinisteja aiemmin tukenut erityisasiantuntija Marko Lehto sanoi Ortegan rakentavan diktatuuria. Ortega osti valtion varoilla tuotantolaitoksia perheelleen ja pakotti ministerit tekemään hankintoja niiltä korkeaan hintaan. Ihmisoikeusloukkaukset olivat lisääntyneet ja täydellinen aborttikielto saattoi naisia hengenvaaraan. Nicaraqualaiset pakenivat taloudellista kurjuutta naapurimaihin.
Vuoden 2011 vaaleissa Ortega turvautui taas vaalivilppiin, vaikka saattoi yhä ostaa ääniä Hugo Chávezin öljyrahoilla, jotka kohdistettiin "oikein" äänestäneille alueille.


title: Daniel Ortega

text:
Vuoden 2016 vaaleilla Ortega valittiin kolmannelle perättäiselle kaudelleen. Hänen varapresidenttinään on hänen vaimonsa Rosario Murillo. Heidän äänisaaliinsä ylitti 70 %. Sandinistit olivat 2014 ajaneet läpi perustuslainmuutoksen, joka salli jatkokaudet.
Ortegan suosio syynä on pidetty Nicaraguan pitkään jatkunutta vahvaa viiden prosentin talouskasvua ja köyhyyden vähenemistä. Köyhyyttä vähennettiin aluksi Venezuelan talousavulla, sittemmin Ortega on liittounut myös liike-elämän kanssa.


title: Daniel Ortega

text: Ortegan sandinistihallinto oli ulkomaantoimittaja Heikki Aittokosken mukaan aiemmin kevythirmuvaltiutta, sittemmin täyttä hirmuvaltiutta. Vuoden 2018 suurmielenosoituksissa hallitus usutti poliisin ja aseistettuja kannattajiaan tappamaan kymmeniä mielenosoittajia. Satoja vangittiin ja pahoinpideltiin.


title: Sideways

text: Sideways on yhdysvaltalainen Alexander Paynen ohjaama draamakomedia. Payne myös käsikirjoitti elokuvan Jim Tailorin kanssa, ja sen keskeisimpiä rooleja esittävät Paul Giamatti, Thomas Haden Church‚ Virginia Madsen ja Sandra Oh. Elokuva pohjautuu Rex Pickettin samannimiseen romaaniin.


title: Sideways

text: Elokuvaa kuvattiin syyskesällä 2003, ja sen ensi-ilta oli vuonna 2004. Elokuva sai Oscar-palkinnon parhaasta sovitetusta käsikirjoituksesta.


title: Sideways

text: "Sidewaysin" vaikutus viinien myyntiin on ollut hyvin merkittävä. Elokuvassa Miles (Paul Giamatti) kehuu Pinot Noir -rypäleistä valmistetut viinit maasta taivaisiin. Elokuva sai ensi-iltansa Suomessa 18.2.2005, ja vuonna 2005 Pinot Noir -viinejä myytiin Alkossa litroina 51 % enemmän kuin vuonna 2004.


title: Sideways

text: Timo Peltonen löytää Paynen elokuvassa yhtäläisyyksiä monella tasolla erityisesti Kurosawan "Seitsemään samuraihin".


title: Sideways

text: Miles (Paul Giamatti), masentunut ja menestyksetön kirjailija sekä intohimoinen enologi, vie pian naimisiin menevän ystävänsä ja college-kämppäkaverinsa Jackin (Thomas Haden Church) automatkalle Santa Ynez Valleyhyn suunnitelmanaan rentouttava loma Kalifornian viinitiloja kierrellen. Jack - seurahenkisempi, mutta vain hiukan menestyneempi tv-näyttelijä - hautoo kuitenkin toisenlaista suunnitelmaa: viimeistä irtosuhdettaan ennen avioliittoa.


title: Sideways

text: Parivaljakon matkaan punoutuvat pian naiset Maya (Virginia Madsen) ja Stephanie (Sandra Oh). Suhteiden syventyessä ja viinin virratessa elokuva maalaa loppua kohden yhä tarkentuvampaa kuvaa Milesin ja Jackin persoonallisuuksista, tarinoista, motiiveista, sekä heidän omasta ystävyyssuhteestaan.


title: Haipuskylä

text:
Haipuskylä on Oulussa Alakylän kaupunginosassa sijaitseva kylä Kiiminkijoen varrella, noin viiden kilometrin päässä Kiimingin kirkonkylästä. Kylän länsipuolelta kulkee seututie 848. Kiiminkijoen vastarannalla sijaitsee Tirinkylä.
Haipuskylän nimi tulee sanasta "haippu", joka tarkoittaa monissa murteissa huonosti kasvavaa, harvakasvuista viljaa tai tukkaa.


title: After the Gold Rush

text: After the Gold Rush on Neil Youngin soolouran kolmas albumi, joka julkaistiin 19. syyskuuta 1970. Young yhdisti albumiin CSN:n rauhallista country-vaikutteista folkia (esimerkiksi ”Helpless”) ja hänen edellisen albuminsa "Everybody Knows This Is Nowhere"n tyyppistä säröistä jammailevaa rockia (esimerkiksi ”Southern Man”). Ensimmäiset kritiikit muun muassa Rolling Stone -lehdessä eivät olleet mairittelevia, mutta aika on tuonut julki albumin ansiot. Tästä levystä alkoi Youngin kaupallinen menestys. Kappaleet ”Only Love Can Break Your Heart” ja ”When You Dance I Can Really Love” julkaistiin myös singleinä. Tutuin kappale albumilta lienee ”Southern Man”. Sen kriittinen sanoma sai vastineensa Lynyrd Skynyrdin kappaleessa ”Sweet Home Alabama”.


title: A Real Live Dead One

text: A Real Live Dead One on Iron Maidenin vuonna 1998 julkaistu tupla-CD, joka koostuu kahdesta Maidenin vuonna 1993 julkaisemasta livealbumista "A Real Live One"sta ja "A Real Dead One"sta. Molemmat albumit on alun perin taltioitu Fear of the Dark -levyn jälkeiseltä kiertueelta keväällä 1992.


title: Alakylä (Oulu)

text: Alakylä on Oulun 134. kaupunginosa, joka kuuluu Kiimingin suuralueeseen. Alakylä sijaitsee Kiiminkijoen varrella noin kahdeksan kilometriä Kiimingin kirkonkylän länsipuolella. Matkaa Oulun keskustaan on noin 20 kilometriä ja Haukiputaan kirkonkylälle noin 15 kilometriä. Alakylä on myös taajama, jossa on 1 370 asukasta (31.12.2011).


title: Alakylä (Oulu)

text: Alakylän koulu sijaitsee kylän keskipisteessä, seututien 848 ja Kuivasjärventien risteyksessä Kiiminkijoen etelärannalla. Koulu on perustettu vuonna 1920 ja sitä laajennettiin 1954 pihapiiriin rakennetulla toisella rakennuksella. Vuonna 1995 koulun yhteyteen valmistui myös liikuntasali. Koulun nykyinen oppilasmäärä on noin 130 oppilasta, mukaan lukien esikouluoppilaat. Alakylän koulussa annetaan opetusta luokka-asteille 0–6. Luokkien 7–9 oppilaat kuljetetaan linja-autoilla kirkonkylän Jokirannan koululle.


title: M/S Marella

text: Marella oli Viking Linen väreissä liikennöinyt ahvenanmaalaisen SF Linen omistama autolautta. Se oli Viking Linen silloisen lippulaivan M/S Kapellan muunneltu ja suurennettu sisaralus, jonka pääministeri Mauno Koiviston puoliso Tellervo Koivisto kastoi Jugoslaviassa vuonna 1970.


title: M/S Marella

text: Marella liikennöi Suomen lipun alla tunnuskirjaiminaan OGWJ ja kotisatamanaan Maarianhamina reittiä Naantali–Maarianhamina–Kapellskär. Myöhemmin reittinä oli Turku–Maarianhamina–Tukholma. Matkustajien käytössä oli avaran 130-paikkaisen ruokasalin, kafeterian ja yhdistetyn baari-tanssisalongin lisäksi kannella lepo- ja aurinkotuoleja sekä katettu näköalakuisti. Ostoksia varten aluksessa oli runsaasti tax free -myyntipisteitä sekä uutuutena ostostori. Vauvojen hoitoa varten oli varattu oma tila ja hiukan vanhemmille lapsille oli leikkinurkkaus. Sisätilojen suunnittelusta vastasi sisustusarkkitehti Robert Tillberg.


title: M/S Marella

text: Bureau Veritasin luokittelema alus oli jaettu kymmeneen vesitiiviiseen osastoon ja paloturvallisuutta paransi kaikkialle asennettu sprinklerijärjestelmä.


title: M/S Marella

text: Marellassa oli kaksi 10-sylinteristä Sulzer 10TAD48 -dieselmoottoria, jotka rakensi Jugoturbina Karlovacissa. Sylinterien halkaisija oli 480 mm ja iskun pituus 700 mm. Moottorien kierrosnopeus oli 250 kierrosta minuutissa ja yhteisteho 6472 kW (8 800 hv). Moottorit oli kytketty suoraan omaan potkuriakseliinsa ja säätölapaiseen Lips-potkuriinsa.


title: M/S Marella

text: Apukoneina oli kolme Burmeister & Wain (B&W) -dieselmoottoria ja peräsinkoneiston valmistaja oli Atlas. Aluksen keulassa oli yksi 440 kW ohjailupotkuri.


title: M/S Marella

text: Tukholmasta Turkuun matkalla ollut Marella ajoi karille 20. joulukuuta 1977 Ahvenanmaalla Härrön niemen eteläpuolella. Ulkovartioalus Viima ja pelastusalus Gustaf Erikson kuljettivat Marellan 166 matkustajaa lähelle pysähtyneeseen M/S Kapellaan. Aluksessa olleet 23 henkilöautoa ja 15 yhdistelmäajoneuvoa siirrettiin proomulla Långnäsin satamaan. Marella pystyi perääntymään omin avuin irti karilta, mutta konehuoneeseen tulleen veden vuoksi sen matka jatkui Viiman hinaamana Naantaliin Navire Yardin Luonnonmaan telakalle. Aluksen saamat vauriot korjattiin Wärtsilän Turun telakalla.


title: M/S Marella

text: Marella oli Viking Line -varustamon käytössä 27. toukokuuta 1981 asti ja SF Line myi aluksen kreikkalaiselle Maritime Company of Lesvos S.A. -yritykselle samana vuonna. Alus liikennöi NEL Lines'in väreissä Kreikan lipun alla kotisatamanaan Mytilíni, tunnuksenaan SVKF ja nimenään "Alcaeos". Alcaeos oli täysin ilmastoitu ja kykeni kuljettamaan 228 hyttimatkustajaa 112 hytissään sekä 813 kansimatkustajaa. Aurinkokannella oli 260 paikkaa. Henkilöautoja aluksen 400 kaistametrisille kansille mahtui 215 kappaletta.


title: M/S Marella

text: Alus myytiin turkkilaiselle yritykselle vuonna 2002 ja se sai 2003 nimekseen "Sochi Express". Se siirrettiin Saint Vincentin ja Grenadiinien lipun alle ja romutettiin vuonna 2004.


title: Puolisukeltajat

text: Puolisukeltajat ("Anatinae") ovat sorsien ("Anatidae") heimoon kuuluvia lintuja, jotka syövät ruokaa veden pohjasta pitämällä takaruumiinsa pinnalla. Puolisukeltajat etsivät yleensä ravintoa veden pohjalta matalista rantavesistä.Suurin osa puolisukeltajien ravinnosta koostuu levistä, selkärangattomista ja vesikasveista. Syvemmällä avovedessä ruokailevat puolestaan kokosukeltajat, jotka käyttävät ravinnokseen joko pieniä kaloja tai pohjaeläimiä. Ravintoa hakiessaan ne sukeltavat kokonaan veden pinnan alle.


title: Puolisukeltajat

text: Puolisukeltajat viihtyvät rehevissä vesissä. Matalat, runsaskasvustoiset rantavedet tarjoavat ravinnon monille vesilinnuille, kahlaajille sekä runsaalle rantalinnustolle. Vesilinnuista puolisukeltajat hakevat ravintonsa matalista rantavesistä ja pintakasvillisuuden seasta. Puolisukeltajilla on yleensä leveä "siivilänokka", jonka läpi ne seulovat syötäviä aineksia.


title: Puolisukeltajat

text: Kokosukeltajan ja puolisukeltajan erottaa paitsi sukellustavasta myös lentoonlähtötavasta. Kokosukeltaja juoksee pitkin veden pintaa, kun puolisukeltaja ponnahtaa lentoon suoraan vedestä.


title: Puolisukeltajat

text: Puolisukeltajista sinisorsa talvehtii useissa Suomen kaupungeissa. Sorsista puolisukeltajiin kuuluvat myös jouhisorsa, tavi, lapasorsa, haapana, heinätavi, harmaasorsa ja ristisorsa.


title: Puolisukeltajat

text: Jalat sijaitsevat vartalon keskiosassa, jonka takia ne pystyvät liikkumaan melko hyvin myös maalla. Puolisukeltajat ovat myös pyöreämuotoisempia kuin kokosukeltajat ja niiden nokka ei ole niin terävä.


title: Alakylä

text: Alakylä on yleinen paikannimi Suomessa:


title: Kahden regimentin oppi

text: Kahden regimentin oppi on Martti Lutherin aikanaan muotoilema luterilainen opetus Jumalan kahdesta hallinnasta. Luther laati kahden regimentin oppinsa Rooman kirkon vanhan kahden asteen siveellisyyden opin tilalle.


title: Kahden regimentin oppi

text: Kahden regimentin opin mukaan on olemassa kaksi elämänaluetta: 1. Maallinen regimentti (maallinen hallinta / maallinen valtakunta, "regnum civile"), jossa miekalla, esivallalla ja maallisilla järjestyksillä on tehtävänsä 2. Hengellinen regimentti (Jumalan hengellinen hallinta / Kristuksen valtakunta, "regnum Christi"), jossa taistellaan Jumalan sanalla ja evankeliumilla.


title: Kahden regimentin oppi

text:
Koska ihminen on luonnostaan paha ja roisto, täytyy esivallan ja miekan käyttää rankaisukeinoja, ja lain saada aikaan ulkonainen järjestys. Ensimmäiseen regimenttiin kuuluu siis rankaisu ja pakko. Hengellisessä regimentissä (kirkossa / Kristuksen valtakunnassa) taas hallitsee evankeliumi ja siten sen leimaava piirre on vapaus.
Molemmat regimentit ovat Jumalan säätämiä, ei vain hengellinen. Regimentit ovat erilaiset ja erilliset, mutta ne eivät ole irrallisia toisistaan. Ne ilmentävät Jumalan kahtalaista herruutta elämässä. Jumala käyttää siis maailmanhallinnassaan kumpaakin regimenttiä: maallinen on ""Jumalan vasen käsi"" ja hengellinen ""Jumalan oikea käsi"". Tässä kohden luterilainen käsitys regimenteistä poikkeaa vastaavasta reformoidusta käsityksestä, jonka mukaan Jumalan vastustaja on maallisen regimentin hallitsija.


title: Pohjois-Afrikan rintama (toinen maailmansota)

text: Pohjois-Afrikan rintama viittaa liittoutuneiden ja akselivaltojen välisiin sotatoimiin Pohjois-Afrikassa. Sotatoimet alueella alkoivat 11. kesäkuuta 1940 ja päättyivät 16. toukokuuta 1943. Pohjois-Afrikan rintaman vaiheet voidaan jakaa kolmeen osaan Libyan ja Egyptin aavikoilla käytyihin läntisen aavikon sotatoimiin tai yksinkertaisemmin aavikkotaisteluihin, Marokkoon ja Algeriaan tehtyihin maihinnousuihin liittyviin sotatoimiin sekä Tunisian taisteluihin.


text: Liittoutuneiden sotatoimista vastasi alkuvaiheessa brittiläisen Kansainyhteisön joukot vahvennettuna eri Euroopan pakolaishallitusten joukoilla. Yhdysvallat liittyi sotaan 1941 ja se osallistui Pohjois-Afrikan sotatoimiin 11. toukokuuta 1942 alkaen.


text: Pohjois-Afrikan taistelut alkoivat Italian sodanjulistuksella 10. kesäkuuta 1940. Brittien 11. husaarirykmentti 1. panssarirykmentin tukemana ylitti 14. kesäkuuta Egyptin ja Libyan välisen rajan ja valtasi italialaisen varuskunnan Fort Capuzzon. Tämän seurauksena Italia aloitti hyökkäyksen Egyptiin, jolloin he valtasivat syyskuussa 1940 Sidi Barranin. Liittoutuneiden vastahyökkäys, operaatio Compass, alkoi joulukuussa, jolloin Italian 10. armeija tuhottiin ja Saksa joutui lähettämään Erwin Rommelin komentaman armeijakunnan Afrikkaan (operaatio Sonnenblume) tukemaan perääntyviä italialaisia ja estämään rintaman sortumisen.


text: Taistelut aaltoilivat edestakaisin Libyan ja Egyptin välillä. Liittoutuneet saivat aloitteen, kun brittiläinen Bernard Montgomeryn komentama 8. armeija voitti toisen El Alameinin taistelun. Tämän jälkeen akselivaltojen joukkoja työnnettiin länteen kohti Tunisiaa.


text: Liittoutuneiden Dwight D. Eisenhowerin johtama maihinnousu Marokkoon ja Algeriaan loppuvuodesta 1942, jonka jälkeen Vichyn Ranskan Pohjois-Afrikassa olleet joukot liittyivät liittoutuneisiin, aiheutti akselivaltojen Pohjois-Afrikassa olevien joukkojen joutumisen kahden rintaman sotaan. 13. toukokuuta 1943 akselivaltojen Pohjois-Afrikassa ollut armeija lopulta antautui Tunisiassa liittoutuneille.


text: Pohjois-Afrikan alue oli strategisesti merkittävä sekä akselivalloille että liittoutuneille. Liittoutuneille se merkitsi toista rintamaa Euroopan mantereen haltuunottaneita akselivaltoja vastaan ja siten se helpotti itärintamalle kohdistunutta painetta. Akselivalloille se merkitsi mahdollisuutta hallita Välimerta sekä saada Lähi-idän öljyvarat käyttöönsä ja samalla estää liittoutuneilta niiden käyttö.


text: Vähään aikaan sodan syttymisen jälkeen ei nähty suuria hyökkäyksiä, mutta pienen mittakaavan hyökkäilyjä kyllä esiintyi. Eräässä sellaisessa britit valtasivat Capuzzon linnakkeen. Italian 10. armeija aloitti 13. syyskuuta 1940 suurhyökkäyksen Libyasta Egyptiin ja eteni rannikkoa pitkin vallaten muun muassa Sollumin. Libyan kenraalikuvernööri marsalkka Rodolfo Graziani pysäytti Italian armeijan hyökkäyksen sen saavuttua Sidi Barraniin täydennysongelmien vuoksi ja hän määräsi joukot linnoittamaan alueen.


text: Italialaisten tiedustelun heikkous ilmeni pysäyttämispäätöksessä. Hyökkäysjoukkoihin kuului lähes 200 000 miestä ja puolustajia oli noin 36 000, joten eteneminen aina Kairoon ja Niilille saakka olisi todennäköisesti ollut mahdollista.


text: Vuoden 1940 lopulla liittoutuneet aloittivat vastahyökkäyksen, operaatio Compassin, josta tuli menestys. Hyökkäyksessä tuhottiin pääosa Italian 10. armeijasta ja joukot etenivät aina El Agheilaan. Akselivaltojen vahvennuksiksi lähetettiin Uldo Capzonin johtamia italialaisia joukkoja sekä Erwin Rommelin Afrikan armeijakunta. Samanaikaisesti liittoutuneiden joukot vähenivät, kun joukoista lähetettiin muun muassa Australian 7. divisioona Kreikkaan ja 7. panssaridivisioona täydennettäväksi Niilille. Joukot korvattiin Australian 9. divisioonalla ja 2. panssaridivisioonalla.


text: Aluksi akselivaltojen täydennysjoukkojen tehtävänä oli vain puolustaa Tripolitaniaa ja estää liittoutuneiden eteneminen, mutta Rommelin huomattua liittoutuneiden puolustuksen heikkous saksalaiset aloittivat hyökkäyksen. Saksalaiset voittivat 24. maaliskuuta El Agheilassa ja saksalaiset olivat 15. huhtikuuta mennessä ajaneet liittoutuneet Egyptin rajalle Sollumiin. Rommel oli palauttanut asemat alkuperäisiksi piiritettyä Tobrukia lukuun ottamatta.


text:
Liittoutuneet aloittivat vastahyökkäyksen, operaatio Brevityn, yrittäessään työntää akselivaltojen joukot takaisin. Seuraavassa operaatio Battleaxessa pyrittiin laukaisemaan Tobrukin saarto, missä epäonnistuttiin. Näiden operaatioiden aikana liittoutuneiden joukkoja organisoitiin uudelleen. Lähi-idän alueen johtajaksi Claude Auchinleckin tilalle saapui Archibald Wavell ja läntisen aavikon joukkoja täydennettiin toisella armeijakunnalla muodostettaessa alueen joukoista brittiläinen 8. armeija, jossa oli brittiläisiä, australialaisia, intialaisia, uusiseelantilaisia ja etelä-afrikkalaisia joukkoja. Lisäksi siihen kuului prikaati Vapaan Ranskan joukoista.
Vasta perustettu 8. armeija aloitti 18. marraskuuta 1941 operaatio Crusaderin, joka oli samalla liittoutuneiden kolmas yritys murtaa Tobrukin piiritys. Tammikuussa 1942 liittoutuneet olivat vallanneet akselivaltojen aiemmin valtaamat alueet takaisin ja etulinja oli siirtynyt El Agheilaan.
Akselivaltojen saatua täydennyksiä Tripolista joukot aloittivat hyökkäyksen voittaen liittoutuneet kesäkuussa Gazalan taistelussa ja vallaten Tobrukin. Akselivaltojen joukot työnsivät 8. armeijan takaisin Egyptin rajan taakse aina 140 kilometrin päähän Alexandriasta, kunnes heidät pysäytettiin ensimmäisessä El Alameinin taistelussa.


text: Seuraavina viikkoina molemmat osapuolet, erityisesti liittoutuneet tekivät runsaasti hyökkäyksiä, jotka eivät johtaneet merkittäviin tuloksiin. Elokuussa Rommel yritti läpimurtoa Alam Halfan taistelussa siinä onnistumatta. Samassa kuussa britit korvasivat kenraali Auchinleckin Harold Alexanderilla. Brittiläisen 8. armeijan komentajaksi piti tulla William Gott, mutta hän kuoli ja armeijan komentajaksi nimitettiin Bernard Montgomery.


text: Koulutus- ja täydennysjakson jälkeen aloitti Montgomery suurhyökkäyksen akselivaltojen joukkoja vastaan. Hän voitti 23. lokakuuta alkaneessa toisessa El Alameinin taistelussa puolustautuneet akselivaltojen joukot, minkä jälkeen liittoutuneet pakottivat Rommelin aloittamaan peräytymisen kohti Tunisiaa. Liittoutuneet valtasivat Tripolin tammikuun puolessa välissä 1943. Helmikuussa 8. armeija pysähtyi Mareth linjan, jonne saksalais-italialainen panssariarmeija oli asettunut puolustukseen, edustalle, jolloin 8. armeija alistettiin Harold Alexanderin 18. armeijaryhmälle aloitettaessa Pohjois-Afrikan sodan viimeinen vaihe Tunisian taistelut.


text: Operaatio Torch oli länsiliittoutuneiden, enimmäkseen yhdysvaltalaisten, maihinnousu Ranskan Marokkoon ja Algeriaan, jotka olivat Vichyn hallituksen alaisuudessa. Yksi tärkeimmistä tavoitteista oli saartaa Rommelin joukot. Ranskalaisilla oli Marokossa 60 000 sotilasta, rannikkotykistöä, hiukan panssarivaunuja ja lentokoneita, noin kymmenen sotalaivaa ja 11 sukellusvenettä. Liittoutuneiden joukkoja komensi kenraali Dwight D. Eisenhower. Liittoutuneet uskoivat etteivät ranskalaiset tekisi vastarintaa. Maihinnousu alkoi 8. marraskuuta 1942. Silloin liittoutuneet nousivat maihin kolmella alueella: Marokossa, Oranissa ja Algerissa.


text:
Algerin valtaus onnistui helposti, koska saksalaisvastaiset ranskalaiset ottivat kaupungin haltuunsa ennen maihinnousua. Oranissa yhdysvaltalaisilla oli vaikeuksia, kun ranskalaiset laivat avasivat tulen sataman valtausta yrittäviä joukkoja vastaan. Ranskalaiset laivat murtautuivat ulos satamasta hyökäten maihinnousulaivastoa vastaan, mutta hyökkääjät joko upotettiin tai pakotettiin rantautumaan.
Marokossa taas maihinnousu suoritettiin ilman suojatulta, koska liittoutuneet uskoivat, etteivät ranskalaiset tekisi vastarintaa. Se suoritettiin kolmeen paikkaan, Safiin, Fedalaan ja Port-Lyautey-hin. Ennen maihinnousua yritetty liittoutuneiden tukema vallankaappaus vichyläismielistä komentajaa vastaan kuitenkin epäonnistui ja ranskalaiset tekivät vastarintaa maihinnousijoita vastaan. Liittoutuneet onnistuivat Safissa kukistamaan vastarinnan ja valtaamaan kaupungin vielä samana päivänä. Port-Lyautey:ssa maihinnousijat olivat epävarmoja sijainnistaan ja sen vuoksi toisen maihinnousuryhmän rantauttamista viivytettiin. Sillä välin puolustajilla oli aikaa järjestää toimivaa vastarintaa ja loppu maihinnousu jouduttiin suorittamaan tykistön avustuksella. Ilmavoimien tukemina liittoutuneet joukot etenivät ja saavuttivat hyökkäyksen päämäärän vastarinnasta huolimatta. Fedalan seudulla sää haittasi maihinlaskuja. Liittoutuneet pääsivät kuitenkin rannalle ja saivat vielä samana päivänä (8. marraskuuta) turvattua asemansa rantavyöhykkeellä. 10. marraskuuta he piirittivät Casablancan ja kaupunki antautui. Ranskan Marokon laivasto oli tehty toimintakyvyttömäksi jo maihinnousun alkaessa. Samaan aikaan Operaatio Torchin kanssa saksalaiset valloittivat Tunisian huolimatta ranskalaisten vastustuksesta.


text: Marraskuussa 1942 akselivaltojen tilanne näytti erittäin huonolta. Montgomeryn sotilaat etenivät idästä ja Eisenhowerin komentamat joukot valloittivat Marokon ja Algerian. Tripolitanian aavikolla kahden rintaman taistelu olisi ollut akselivaltojen joukoille mahdotonta, joten heidän oli saatava parempi puolustusasema seuraavien kuukausien taisteluita varten. Vuoristoista vain muutaman solan läpäisemää Tunisiaa oli helppo puolustaa. Saksalaiset ja italialaiset joukot ottivat haltuunsa 10. marraskuuta 1942 Tunisian ranskalaisilta joukoilta.